JDT benam Melaka United 4-0

(Jaringan hatrik Bergson Da Silva mengukuhkan reputasinya sebagai penjaring terbanyak)

ISKANDAR PUTERI, 30 Ogos- Pendahulu Liga Super, Johor Darul Takzim (JDT) membenam Melaka United 4-0 di Stadium Sultan Ibrahim, malam tadi.  Jaringan hatrik Bergson Da Silva mengukuhkan reputasinya sebagai penjaring terbanyak liga ketika ini.  Fernando Forestieri membuka tirai jaringan menerusi rembatan dari luar petak penalti pada minit ke-13.  Bergson melebarkan pendahuluan pada minit ke-32 sebelum menambah gol pada minit 42.

Penguasaan tuan rumah berterusan pada babak kedua walaupun cuba disaingi Melaka.

Bergson melengkapkan hatrik pada minit ke-85 untuk memastikan keputusan 4-0 milik penyandang juara Liga Super itu.

(Fernando Forestieri membuka tirai jaringan menerusi rembatan dari luar petak penalti pada minit ke-13)

Sementara itu, pengendali JDT Hector Bidoglio berpuas hati dengan persembahan anak buahnya dan kekalahan tempoh hari dalam saingan Liga Juara Asia di Jepun tidak merencatkan perancangan beliau.  "Sudah tentu kita kalah di Jepun, tetapi itu membuatkan kita berkembang, menjadikan kita bertambah baik sebagai satu pasukan dan kita boleh memperoleh kemenangan, kemenangan yang baik dalam liga, "Kami akan mengambil apa yang berlaku di Jepun sebagai penambahbaikan dan sebagai pengalaman kepada kami sebagai sebuah pasukan dan sebuah kelab," kata Bidoglio.  "Perkara paling penting ialah menjaringkan. Peluang yang kita dapat kita tak manfaatkan. Johor juga mendapat peluang dan mereka mempunyai pemain import yang baik yang boleh menjaringkan gol. Itu sebabnya keputusan perlawanan malam ini kita kalah 0-4," kata Ketua Jurulatih Melaka United, Mohd Asri Ninggal. JDT seterusnya akan bertemu Selangor FC di Stadium MBPJ, sebelum Terengganu FC dalam perlawanan akhir Piala FA, pada 10 September.


KeTSA akan terus perhebat kerjasama dengan pihak pembangunan tenaga lestari

KUALA LUMPUR, 30 Ogos- Sejajar dengan inisiatif pembangunan tenaga lestari, Kementerian Tenaga dan Sumber Asli (KeTSA) akan terus memperhebat kerjasama dengan pihak berkaitan.Timbalan Menteri, Datuk Ali Biju berkata ini bagi membantu pelaksanaan peralihan tenaga secara berkesan, sekali gus memelihara kelestarian alam sekitar."Kebanyakan organisasi komited dalam penggunaan bekalan elektrik mesra alam sekitar dan menyokong matlamat tersebut dengan sokongan pelbagai organisasi dalam persidangan kali ini."Saya yakin dapat bekerjasama untuk merealisasikan komitmen kerajaan supaya menjadi negara neutral karbon menjelang tahun 2050 melalui usaha transisi tenaga," kata Ali semasa menyampaikan teks ucapan Menteri Tenaga dan Sumber Asli, Datuk Seri Takiyuddin Hassan dalam majlis makan malam Persidangan Tenaga Lestari Antarabangsa (ISES) kelima 2022, di Pusat Konvensyen Kuala Lumpur (KLCC) di sini.

(Datuk Ali semasa membaca teks ucapan Datuk Seri Takiyuddin Hassan dalam majlis makan malam Persidangan Tenaga Lestari Antarabangsa kelima 2022)


APMM kesan kegiatan menangguk gamat

PASIR PUTEH, 29 Ogos- Lima kru termasuk tekong warga Vietnam ditahan Agensi Penguatkuasaan Maritim Malaysia (APMM) Kelantan ketika melaksanakan Op Khas Naga Barat dan Op Damai, semalam.  Kesemua suspek ditahan selepas bot mereka dikesan sedang menangguk gamat di perairan Kelantan.  Pengarah APMM Kelantan, Kepten Maritim Syed Nor Adli Syed Ab Rahman berkata bot terbabit ditahan pada jarak lebih kurang 40 batu nautika dari Muara Tok Bali, Pasir Puteh dan 11.6 batu nautika dari sempadan Thailand.  "Pemeriksaan mendapati, kesemua nelayan Vietnam itu tidak memiliki sebarang dokumen pengenalan diri yang sah.  "Lebih 200 kilogram gamat ditemukan di dalam bot yang dipercayai ditangkap di perairan negara ini," katanya dalam kenyataan hari ini.

(Gamat yang ditemukan semasa operasi/Foto APMM)

Tekong juga gagal mempamerkan sebarang dokumen kebenaran melakukan aktiviti perikanan di perairan Malaysia.  Bot dan kesemua mereka ditahan serta dibawa ke Jeti Maritim Negeri Kelantan.  Kes disiasat di bawah Seksyen 15 (1) (a) Akta Perikanan 1985 dan Seksyen 16 (3) akta yang sama. Kesemua kru juga akan disiasat di bawah Seksyen 6 (1) (c) Akta Imigresen 1959/63. Selain bot dan gamat, turut dirampas 2,000 liter diesel dan peralatan menangguk gamat yang kesemuanya dianggarkan berjumlah RM429,000.


PJMKM: Kementerian berkaitan perlu capai prestasi 100 peratus

KUALA LUMPUR, 29 Ogos- Tindakan sewajarnya perlu diambil semua kementerian yang terlibat dengan Program Jualan Murah Keluarga Malaysia (PJMKM), untuk menyegerakan pelaksanaan program tersebut.Ini bagi mencapai sasaran penuh PJMKM iaitu di 639 lokasi dalam kawasan Dewan Undangan Negeri (DUN) yang telah dikenal pasti. Pengerusi Pasukan Khas Jihad Tangani Inflasi, Tan Sri Annuar Musa berkata laporan selepas dua minggu pelaksanaan PJMKM, menunjukkan masih banyak lokasi yang belum menjalankan perniagaan atau khidmat Jualan Murah Keluarga Malaysia."Pertamanya, kita tidak berpuas hati dari segi jumlah pusat pusat jualan Keluarga Malaysia, jadi kita buat penanda aras untuk diri kita sendiri."Untuk jawatankuasa ini kita beri diri kita sendiri hingga 15 September untuk mencapai 100 peratus. Sekarang ini ada kementerian yang capai 30 peratus, ada kementerian yang capai 60 peratus, ada yang 40 peratus, atas pelbagai masalah yang dilalui bila nak melaksanakannya."Keseluruhan, prestasinya masih kurang 50 peratus, kita kena kata pada diri kita sendiri, ini masih belum cukup baik," katanya pada sidang media Pasukan Khas Jihad Tangani Inflasi, di sini hari ini.Beliau berkata pihaknya ingin melihat sasaran PJMKM mencapai 100 peratus dalam masa dua minggu ke hadapan ini.

Dalam pada itu, Annuar memberitahu Kementerian Pembangunan Usahawan dan Koperasi (KUSKOP) perlu memperluas Program Jualan Murah Keluarga Malaysia (PJMKM) di kampus-kampus universiti awam.KUSKOP diseru menyegerakan penilaian dan mengambil tindakan sewajarya dalam pelaksanaan program itu kepada golongan sasar. "Maknanya, jualan murah yang di luar untuk komuniti sekarang kita tambah lagi 21 untuk semua kampus-kampus universiti awam, sebolehnya menerusi rangkaian koperasi yang ada dalam kampus-kampus. "Cuma untuk kampus mungkin bukan soal harga ayam, harga minyak sebab pelajar tak beli barang mentah dalam kampus, mungkin jika pelajar ingin beli data internet dalam kampus, mungkin mereka beli alat tulis, mungkin beli makanan sudah masak. "Jadi kita serahkan pada KUSKOP untuk melihat apa dia barang 7 ke 10 barangan lazim digunakan oleh mahasiswa mahasiswi dan menggunakan mekanisme yang sama agar pelajar di kampus dapat membeli barang dengan harga diskaun dan lebih murah," tambahnya.


Polis tumpas sindiket dadah bernilai hampir RM11 juta

SELANGOR, 29 Ogos- Polis berjaya tumpaskan sindiket pengedaran dadah jenis syabu dianggarkan bernilai RM10.89 juta selepas menahan dua lelaki tempatan dalam satu serbuan di Kampung Baru Ampang, 20 Ogos lalu.Ketua Polis Selangor, Datuk Arjunaidi Mohamed berkata, suspek berusia 23 tahun telah diberkas di dalam pacuan empat roda jenis Toyota Hilux manakala rakannya berusia 51 tahun turut ditahan di kawasan berhampiran.

(Ketua Polis Selangor, Datuk Arjunaidi Mohamed)

Jabatan Siasatan Jenayah Narkotik (JSJN) Bukit Aman berjaya merampas 349 bungkusan kuning mengandungi bahan disyaki methamphetamin seberat 363.03 kilogram.Sindiket berkenaan dipercayai aktif mengedar dadah di sekitar Lembah Klang dan kawasan berhampiran sejak dua bulan lalu.Beliau berkata, pihak polis dalam proses mengesan dalang sindiket dan telah menyita aset sindiket berkenaan yang bernilai RM 101,373.Semakan rekod lampau mendapati suspek kedua mempunyai tiga rekod jenayah lampau manakala ujian urin mendapati kedua-duanya negatif dadah.Kedua suspek direman tujuh hari bermula 21 hingga 27 Ogos dan disambung selama enam hari bermula Ahad hingga 2 September.Kes disiasat di bawah Seksyen 39B Akta Dadah Berbahaya (ADB) 1952 jika sabit kesalahan akan dijatuhi hukuman gantung sampai mati atau penjara seumur hidup dan sebatan tidak kurang daripada 15 kali.


Seorang daripada 20 kanak-kanak alami gangguan mental - KKM

PUTRAJAYA, 29 Ogos- Satu daripada lapan remaja berusia antara 10 hingga 19 tahun di negara ini mengalami masalah kesihatan mental.Menurut Timbalan Menteri Kesihatan I, Datuk Dr Noor Azmi Ghazali melalui Tinjauan Kebangsaan Kesihatan dan Morboditi (NHMS) itu juga mendapati satu daripada 20 kanak-kanak berusia antara lima hingga sembilan tahun turut mengalami masalah kesihatan mental termasuk tumbesaran.Jelasnya bunuh diri adalah punca kedua utama kematian dalam kalangan remaja berusia lima hingga 19 tahun.

(Timbalan Menteri Kesihatan I, Datuk Dr Noor Azmi Ghazali)

Antara faktor risiko kesihatan mental yang lemah adalah pendedahan kepada keganasan, penganiayaan rakan sebaya dan buli, kesunyian dan pengasingan sosial amat berleluasa.Pada 2019, dianggarkan seramai 424,000 kanak-kanak di negara ini bergelut dengan masalah kesihatan mental, namun ramai yang tidak tampil untuk mendapatkan bantuan."Kementerian kesihatan komited untuk menterjemahkan hasil penyelidikan MHPSS kepada dasar dan amalan, semasa kami membagunkan Pusat Kecemerlangan Kesihatan Mental Kebangsaan (NCEMH), KKM menggesa semua pihak berkepentingan dan pakar dari kedua-dua agensi kerajaan dan bukan kerajaan untuk memudahkan kerjasama dan penyelarasan yang lebih erat dalam pelaksanaan MHPSS khusus untuk kanak-kanka dan remaja di negara ini. Kesihatan mental yang lemah boleh memberi kesan yang mendalam kepada kesihatan, pembelajaran dan penyertaan kanak-kanak serta remaja," katanya dalam sidang media selepas melancarkan Laporan dan Infografik hasil penyelidikan bertajuk " Strengthening Mental Health and Psychosocial Support System and Services (MHPSS) for Children and Adolescents in the East Asia and Pacific Region di sini.Kajian MHPSS merupakan kerjasama antara Kementerian Kesihatan Malaysia dan UNICEF bermula pada Mei tahun lepas.Jelas Datuk Dr Noor Azmi lagi pihaknya kini sedang berkolaborasi dengan 7,700 Sekolah Rendah dan 2,450 Sekolah Menengah seluruh Malaysia bagi menilai dan mengenalpasti kanak-kanak bermasalah.Tambahnya, penekanan juga perlu diberi kepada Persatuan Ibu Bapa dan Guru (PIBG) bagi membantu menangani isu tersebut, manakala guru diberikan latihan khusus bagi penilaian masalah mental.


'Pulau Tenaga Hijau' realisasi aspirasi negara neutral karbon pada 2050

(Persmian Persidangan Tenaga Lestari Antarabangsa (ISES) Kelima 2022 oleh Perdana Menteri di Pusat Konvensyen Kuala Lumpur, KLCC)

KUALA LUMPUR, 29 Ogos- Inisiatif mewujudkan 'Pulau Tenaga Hijau' antara usaha merealisasikan aspirasi negara neutral karbon pada tahun 2050.Menurut Menteri Tenaga dan Sumber Asli, Datuk Seri Takiyuddin Hassan pelaksanaannya dimulakan di Pulau Redang dan Pulau Perhentian di Terengganu serta Pulau Tioman di Pahang."Jadi kerajaan memang serius dan kita mengharapkan adanya komponen, komponen yang 100 peratus hijau."Walaupun tidak seluruh negara, ada komponen di tempat tertentu misalnya di pulau yang menggunakan 100 peratus tenaga boleh baharu," katanya.

Beliau bercakap pada sidang media selepas majlis perasmian Persidangan Tenaga Lestari Antarabangsa (ISES) Kelima 2022 oleh Perdana Menteri di Pusat Konvensyen Kuala Lumpur (KLCC), di sini hari ini.Antara inisiatif lain, termasuk pembangunan EP Charging atau pun stesen pengecasan kenderaan elektrik menerusi Suruhanjaya Tenaga yang akan dikuatkuasa pada suku keempat tahun ini.


Festival Floria Diraja penyumbang kepada sektor pelancongan dan ekonomi negara

PUTRAJAYA, 29 Ogos- Penganjuran Festival Floria Diraja Putrajaya dilihat antara produk ekonomi yang menjadi penyumbang penting kepada sektor pelancongan negara.Menurut Menteri Wilayah Persekutuan, Datuk Seri Dr. Shahidan Kassim, ianya juga mampu mencetuskan pelbagai peluang perniagaan dan perkhidmatan luas meliputi bidang semaian komersial, bekalan bahan tanaman bunga dan hiasan, perundingan dan penyenggaraan, landskap serta perkebunan.

(Menteri Wilayah Persekutuan, Datuk Seri Dr. Shahidan Kassim)

"Penganjuran floria Putrajaya setiap tahun dapat menyumbang kepada peningkatan potensi industri bunga-bungaan, landskap dan pelancongan sebagai satu daripada bidang ekonomi utama negara (NKEA) dan seterusnya memacu perkembangan industri ini sebagai satu alternatif pelaburan yang menguntungkan negara serta rakyatnya, katanya semasa berucap di majlis perasmian Festival Floria Diraja Putrajaya 2022 di sini.Tambah beliau festival itu juga menjadi faktor penggalak pertumbuhan dan membantu dalam mempercepatkan transformasi industri bunga-bungaan, landskap dan agro-pelancongan negara.Raja Permaisuri Agong Tunku Hajah Azizah Aminah Maimunah Iskandariah turut berkenan merasmikan festival yang memasuki edisi ke-12 itu.Anjung Floria di Presint 4 ditransformasi menjadi hamparan bunga terbesar sepanjang tujuh hari penganjuran Floria Diraja Putrajaya 2022 bermula hari ini sehingga 4 September depan.


Kerajaan lulus semakan semula kadar biasiswa

KUALA LUMPUR, 29 Ogos- Kerajaan meluluskan semakan semula terhadap kadar biasiswa untuk semua pelajar di bawah Kementerian Pembangunan Luar Bandar khususnya MARA sama ada di dalam dan luar negara.Jemaah menteri turut bersetuju melakukan semakan semula kadar biasiswa lain termasuk biasiswa Jabatan Perkhidmatan Awam (JPA) bagi memastikan kadar dinaikkan.

(Pengerusi Pasukan Khas Jihad Tangani Inflasi, Tan Sri Annuar Musa / Foto fail Bernama)

Menurut Pengerusi Pasukan Khas Jihad Tangani Inflasi, Tan Sri Annuar Musa, kerajaan yakin pelajar Malaysia yang terkesan inflasi perlu diberi perhatian."Jadi satu penyelarasan akan dibuat di antara kementerian-kementerian tapi apa yang telah disyorkan oleh KPLB bagi pelajar MARA itu telah pun diluluskan jemaah menteri, perinciannya kementerian-kementerian berkaitan yang akan buat pemakluman, saya hanya menyebut secara prinsip mengambil kira kos sara hidup pelajar dalam negara dan luar negara kabinet bersetuju untuk kadar biasiswa dinaikkan dan kemudiannya diselaraskan selain daripada MARA kerana ada lagi agensi kerajaan lain maka kerajaan bersetuju ianya diselaraskan," katanya pada sidang media khas di Parlimen.Tambahnya, tugas pasukannya semakin mencabar, laporan kadar inflasi negara diumum menteri di Jabatan Perdana Menteri akan dibedah siasat secara mendalam sebelum mengatur langkah susulan.Beliau menegaskan, kawalan kadar inflasi perlu dilakukan secara komprehensif.


Harga siling ayam, telur kekal

KUALA LUMPUR, 29 Ogos- Harga siling ayam standard dan harga runcit telur ayam gred A, B dan C dikekalkan sehingga ke satu tarikh yang akan diputuskan Jemaah Menteri.Menurut Pengerusi Pasukan Khas Jihad Tangani Inflasi, Tan Sri Annuar Musa harga siling ayam standard kekal RM9.40, manakala subsidi 3 sen untuk telur turut kekal.

(Harga siling ayam standard kekal RM9.40, manakala subsidi 3 sen untuk telur turut kekal)

Kerajaan juga bersetuju untuk membenarkan eksport ayam ke Singapura secara bersyarat dan berperingkat tanpa menjejaskan keperluan domestik.Eksport ayam hanya dibenarkan kepada ladang-ladang yang diberi akreditasi untuk mengeksport ternakan tersebut.Sebagai permulaan dalam kuantiti 50 peratus daripada permintaan negara terbabit."Sebab kita nak mengelak daripada berlaku spekulasi sebab kalau kita ada 'dateline', orang spekulasi kerana nak tamat 'dateline' masing-masing mula buat pelarasan, itu tidak baik tidak sihat. "Ataupun orang yang cuba nak ambil kesempatan dia akan kurangkan bekalan dan sebagainya dengan harapan kerajaan akan bertindak, itu semua tak baik. "Sebab tu kita nak 'remove uncertainty' dengan letakkan dasar situ dan kita nak industri buat pelarasan untuk kekalkan produktiviti, memperbaiki kecekapan di peringkat industri," katanyaBeliau berkata demikian pada sidang media Pasukan Khas Jihad Tangani Inflasi, di sini hari ini.


Kadar inflasi bulan ke bulan kecil, baik dan terkawal berbanding negara jiran - Annuar

KUALA LUMPUR, 29 Ogos- Peningkatan kadar inflasi negara dalam konteks bulan ke bulan ketika ini berada dalam jumlah yang kecil, hasil inisiatif Pasukan Khas Jihad Menangani Inflasi.  Menurut Pengerusinya, Tan Sri Annuar Musa kenaikan inflasi pada bulan Julai mula bergerak pada kadar sederhana kepada 0.4 peratus.Ini berbanding 0.6 peratus pada Jun iaitu sebelum tertubuhnya jawatankuasa itu.  Dengan kadar inflasi negara ketika ini pada kadar yang baik dan terkawal berbanding negara-negara jiran. "Satu aspeknya ialah untuk melihat perkembangan berlakunya inflasi, dari satu bulan ke satu bulan dalam tahun yang sama. Seperti kita tahu, jawatankuasa menangani inflasi ini ditubuhkan pada Julai/Ogos, kesan daripada jawatankuasa ini boleh dilihat kepada apa yang berlaku pada bulan Jun, Julai, Ogos. "Kalau kita lihat dari sudut itu, alhamdulillah kita dapat buktikan secara data bulan ke bulan...berdasarkan perbandingan bulan ke bulan, kenaikan inflasi bagi bulan Julai mula menyederhana kepada 0.4 peratus berbanding 0.6 peratus pada jun sebelum adanya jawatankuasa ini. "Ertinya kita telah berupaya menyederhanakan kadar berlakunya inflasi antara bulan Jun ke bulan Julai dan hasilnya dapat dilihat secara data sekarang," katanya.

Beliau berkata demikian pada sidang media Pasukan Khas Jihad Tangani Inflasi, di sini hari ini.  Jelas Annuar, data tersebut dinilai menggunakan kaedah lazim yang diguna pakai ahli ekonomi.Ia bagi membolehkan masyarakat memahami kadar inflasi dengan lebih baik.  Tambahnya, peningkatan kadar inflasi tahunan tidak menggambarkan situasi inflasi sebenar negara ketika ini kerana ukuran yang tepat ialah peningkatan kadar inflasi bulan ke bulan.


YPKDT santuni 1,188 anak yatim kematian ibu, bapa akibat COVID-19

(Datuk Onn Hafiz Ghazi melancarkan Anak Johor Prihatin hari ini)

JOHOR BAHRU, 29 Ogos- Kerajaan Johor menerusi Yayasan Pembangunan Keluarga Darul Ta’zim (YPKDT) telah membelanjakan 50 peratus atau RM1.5 juta bagi menyantuni 1,188 anak yatim dan yatim piatu yang kehilangan ibu bapa akibat COVID-19 sejak tahun lalu. Ketua Pegawai Eksekutifnya, Nurul Naqiah Fadzil berkata perbelanjaan itu berdasarkan tiga teras yang digariskan dalam program Anak Johor Prihatin, antaranya skim insuran kesihatan dan pendidikan. Peruntukan itu berlanjutan sehingga umur mereka mencapai 21 tahun dan YPKDT akan membantu jika ada dalam kalangan anak-anak ini hendak menyambung pengajian di institusi pengajian tinggi, IPT. "Inilah komitmen kerajaan, pelan jangka panjang untuk anak-anak, kita panggil Anak Johor Prihatin," katanya.

Beliau berkata demikian selepas Majlis Pelancaran Anak Johor Prihatin yang disempurnakan Menteri Besar, Datuk Onn Hafiz Ghazi, di sini hari ini. Program Anak Johor Prihatin dimulakan tahun lalu sebagai usaha kerajaan Johor menyantuni anak yatim dan yatim piatu yang kehilangan ibu bapa akibat COVID-19 di negeri itu.


Air zamzam tidak boleh dijual, yang berada di pasaran kemungkinan palsu

SELANGOR, 29 Ogos- Hanya agensi berkaitan haji dan umrah sahaja dibenarkan membawa balik air zamzam dari tanah suci dengan tujuan untuk mengagihkannya kepada jemaah secara percuma.  Timbalan Menteri di Jabatan Perdana Menteri (Hal Ehwal Agama), Datuk Marzuk Shaary menegaskan, air zamzam tidak boleh dijual di pasaran, selaras dengan undang-undang Kerajaan Arab Saudi yang melarang air itu diperdagangkan.

(Timbalan Menteri di Jabatan Perdana Menteri (Hal Ehwal Agama), Datuk Marzuk Shaary)

Tambahnya, penjualan air zamzam yang berada di pasaran kini berkemungkinan air zam-zam palsu yang dihasilkan menggunakan sistem tapisan air tertentu bagi mendapatkan rasa yang sama seperti air zam-zam. "Untuk dapatkan air zam-zam itu melalui jual beli memang tidak ada, tetapi tahu lah saya mungkin ada yang bawa balik itu yang asli tetapi sekarang ini kena hati-hati kerana kadang-kadang air penapis tertentu ini, rasanya sebiji macam air zam-zam, itu barang kali yang menyebabkan berlakunya pemalsuan. Apa pun kita nak dapatkan air zam-zam ini boleh, tapi jual beli tiada, siapa nak bagi, bagi percumalah," katanya selepas merasmikan Konvensyen Latihan Islam Peringkat Kebangsaan kali kelima dan juga pelancaran Aplikasi Glosari Bahasa Isyarat Islam (i-SIGN) di Bangi.Sebelum ini, Jabatan Kastam Diraja Malaysia telah berjaya menumpaskan satu sindiket membotolkan air zamzam disyaki palsu selepas menyerbu sebuah kilang di Johor. i-SIGn adalah aplikasi pertama seumpamanya di negara ini dibangunkan untuk kemudahan golongan orang kelainan upaya (OKU) pendengaran mempelajari istilah Islam dengan lebih tepat.


Lelaki lemas dihanyutkan kepala air

TAIPING, 29 Ogos- Seorang lelaki ditemui lemas selepas tergelincir dan dihanyutkan kepala air dalam kejadian di Burmese Pool, Bukit Larut semalam.

Mangsa, S.Jeremy Anthony, 28 tahun ditemui dalam keadaan tertiarap di dalam air pada pukul 10.10 pagi tadi di kawasan Sungai Batu Teguh, kira-kira satu kilometer daripada lokasi kejadian.

(Anggota bomba membawa mayat mangsa lemas ke hospital Taiping)

Timbalan Ketua Polis Daerah Taiping, Superintendan Razlam Ab Hamid berkata, hasil pemeriksaan ke atas badan mangsa mendapati terdapat kecederaan pada hidung dan tiada unsur-unsur jenayah.  Mayat kemudian dibawa ke Jabatan Forensik Hospital Taiping untuk bedah siasat.  Sebelum kejadian, mangsa dikatakan datang ke lokasi tersebut petang semalam untuk beriadah bersama empat lagi rakannya.  Ketika menyeberangi sungai untuk mengambil beg galasnya yang diletakkan di seberang sungai, mangsa telah tergelincir dan pada masa sama berlaku kejadian kepala air.


Parkir berpusat hospital Melaka mula operasi November

MERLIMAU, 29 Ogos- Kerajaan Negeri akan melaksanakan parkir berpusat bermula November depan untuk pelawat Hospital Melaka sebagai alternatif menyelesaikan isu kesesakan parkir di kawasan berkenaan.  Menurut Exco Kesihatan dan Antidadah Negeri, Dr Muhamad Akmal Saleh, pelawat atau waris pesakit perlu meletakkan kenderaan di Taman 1 Lagenda dan menggunakan perkhidmatan bas "shuttle" yang dikendalikan Panorama dengan kekerapan 10 minit pada waktu kemuncak.

(Exco Kesihatan dan Antidadah Negeri, Dr Muhamad Akmal Saleh)

Katanya, parkir berpusat tersebut menyediakan kira-kira 200 petak parkir dan caj pada kadar terendah dikenakan bagi memastikan keselamatan pengguna dan kenderaan masing-masing.  Manakala 1,200 petak parkir yang sedia ada di Hospital Melaka akan dikhaskan kepada warga emas, orang kurang upaya (OKU) dan kakitangan yang bertugas di bahagian kecemasan sahaja.  “Parkir ini hanya untuk pelawat yang ada pesakit boleh diturunkan telebih dahulu, turunkan pesakit pun kita tambahkan staff, kita ada staff hospital yang akan mengambil pesakit ini untuk dibawa ke jabatan berkenaan dan mereka yang waris ini boleh terus ke pusat parkir jika membawa empat orang, tiga orang turun dahulu seorang boleh teruskan untuk parkir kereta sahaja. Macam itulah,kita tidak mahu esok jika isu itu dibangkitkan, mereka ingat pesakit kena parkir, pesakit semua kena bawa ke pusat parkir jadi tidak boleh tempat ini sebenarnya kita ada tempat turunkan pesakit memang disediakan,” katanya di siniBuat permulaan, empat buat bas disediakan bagi tujuan membawa waris pesakit, pelawat dan kakitangan hospital berkenaan.Bas akan mula beroperasi pukul 6 pagi sehingga 10.30 malam dengan kekerapan 10 minit pada waktu puncak.Selepas pukul 8 malam pelawat boleh meletakkan kenderaan di dalam Hospital


MOT bina litar ujian teknologi pertama di rantau Asia Tenggara

SEPANG, 29 Ogos- Malaysia bakal memiliki Litar Ujian Teknologi kenderaan yang pertama di rantau Asia Tenggara. Ia berikutan pembinaan Litar Ujian Teknologi MIROS (MT3) oleh Kementerian Pengangkutan melalui Institut Penyelidikan Keselamatan Jalan Raya Malaysia (MIROS) yang dijangka siap enam bulan lagi. Menurut menterinya, Datuk Seri Dr. Wee Ka Siong, pembinaan litar sepanjang satu kilometer ini menjadi perintis kepada pelbagai ujian sistem keselamatan aktif dan pasif pada kenderaan di rantau ini.

(Menteri Pengangkutan Datuk Seri Dr. Wee Ka Siong)

"Saya berharap pembangunan litar ini dapat menarik pihak swasta dan agensi-agensi yang lain untuk bekerjasama dengan miros bagi memastikan kenderaan yang dihasilkan dapat memenuhi spesifikasi yang ditetapkan agar kenderaan yang berada di pasaran adalah kenderaan yang bertaraf lima bintang dan selamat untuk digunakan."Tambah beliau MT3 mampu menjalankan ujian kepada kenderaan penumpang, komersial, motosikal serta ujian infrastruktur jalan yang meliputi aspek keselamatan seperti Blind Spot Detection, Anti-Lock Braking System dan banyak lagi.Selain litar ujian, MT3 akan dilengkapi dengan blok pejabat dan makmal ujian.Pembinaan MT3 juga selari dengan pelantikan MIROS sebagai Pusat Keselamatan Jalan Raya ASEAN yang akan menyumbang pengetahuan aspek undang-undang jalanraya, pengurusan data, pembangunan piawaian dan kesedaran keselamatan jalaraya kepada negara anggota.Beliau berkata demikian ketika menghadiri Majlis Pecah Tanah yang berlangsung di Sepang hari ini. Majlis turut dihadiri Timbalan Ketua Setiausaha (Pengurusan) Kementerian Pengangkutan, Dato' Razali Mohamad, Pengerusi Lembaga Pengarah MIROS, Prof. Dr. Wong Shaw Voon, Ketua Pengarah MIROS, Dato' Dr. Khairil Anwar Abu Kassim dan Ketua Pengarah Jabatan Pengangkutan Jalan, Dato' Zailani Hashim.


Remaja 13 tahun maut jatuh kondo

BAYAN LEPAS, 29 Ogos- Seorang remaja maut selepas dipercayai terjatuh dari kediamannya di tingkat 11 kondominium berhampiran sebuah kompleks beli belah di Bayan Lepas.  Mangsa, gadis berusia 13 tahun itu ditemui dalam keadaan tertiarap dibumbung tempat letak kenderaan kondominium tersebut.

(Mangsa, gadis berusia 13 tahun itu ditemui dalam keadaan tertiarap)

Difahamkan, kejadian dipercayai berlaku kira-kira pukul 6.30 pagi tadi sebelum ibu mangsa membuat panggilan kecemasan.  Sementara itu, Ketua Polis Daerah Barat Daya, Superintendan Kamarul Rizal Jenal, ketika dihubungi mengesahkan kejadian tersebut.  Dalam pada itu, Pegawai Bomba Kanan II, Rohaizal Abdul Aziz berkata, pihaknya menerima panggilan bantuan kecemasan pada jam 6.48 pagi sebelum sepasukan anggota dari Balai Bomba dan Penyelamat Bayan Baru dikerahkan ke lokasi kejadian.  Pasukannya membantu pihak Kementerian Kesihatan dan polis menurunkan mangsa dari bumbung tempat letak kenderaan itu dengan menggunakan tangga.  Ia berikutan ketinggian tempat mangsa jatuh dengan lantai bawah adalah pada jarak kira-kira lima meter.  Mayat kemudian diserahkan kepada pihak polis untuk tindakan lanjut dan operasi tamat sepenuhnya jam 11.45 pagi tadi.


68 peserta sertai kejohanan mendaki tebing batu-tembok utara

CHUPING, 29 Ogos- Seramai 68 peserta mewakili 34 buah pasukan dari seluruh Malaysia menyertai Kejohanan Mendaki Tebing Batu-Tembok Utara 1.0 yang julung kali dianjurkan HerMission House Extreme Sport Club dan HerMission House Sdn Bhd dengan kerjasama Persatuan Mendaki Negeri Perlis di Bukit Keteri, Chuping.Turut mengambil bahagian ialah para pendaki antarabangsa dari Perancis, Kanada, Poland, Romania dan juga negara jiran Thailand dimana peserta yang paling muda ialah pasukan wanita berumur 10 dan 11 tahun.

(Raja Muda Perlis, Tuanku Syed Faizuddin Putra Jamalullail menyempurnakan Majlis Penutupan Mendaki Tebing Batu-Tembok Utara 1.0)

Menurut Pengarah HerMission Sdn. Bhd, Sharifah Nadiah Wafa Syed Mohd Thalal Wafa, sukan memanjat atau lebih dikenali sebagai sukan ‘climbing’ merupakan sejenis sukan ekstrim yang telah bertapak di Malaysia sekitar tahun 1998.Bukit Keteri sebagai lokasi mendaki telah ditemui oleh Raja Muda Perlis, Tuanku Syed Faizuddin Putra Jamalullail ketika ekspedisi disertai oleh David Lama, Reini Scherer, Cedric Lachat dan lain-lain lagi pada tahun 2007 yang mana baginda beserta Raja Puan Muda Perlis Tuanku Hajah Lailatul Shahreen Akashah Khalil adalah orang pertama yang mendaki bukit itu dan laluan itu kini dikenali sebagai laluan Tuanku.Raja Muda Perlis,Tuanku Syed Faizuddin Putra Jamalullail turut hadir menyempurnakan Majlis Penutupan dan Penyampaian Hadiah Kejohanan Mendaki Tebing Batu-Tembok Utara 1.0.


Kayuhan Santai Merdeka, zahir rasa cinta kepada negara

KUALA TERENGGANU, 29 Ogos- Pelbagai aktiviti bersempena sambutan Hari Kebangsaan diadakan warga Malaysia membabitkan setiap peringkat umur.  Ia bagi menyuburkan perasaan cintakan negara dan semangat Keluarga Malaysia dalam kalangan masyarakat, sekali gus menyemarakkan lagi kibaran Jalur Gemilang.

(Kayuhan Santai Merdeka yang disertai penduduk mengelilingi lima buah kampung)

Di Kawasan Rukun Tetangga (KRT) Kampung Teluk Paku, di sini, diadakan Kayuhan Santai Merdeka sejauh lebih 10 kilometer mengelilingi lima buah kampung.  Pengerusinya, Ayob Mamat berkata ia disertai hampir 100 penduduk pelbagai usia merangkumi kanak-kanak hingga warga emas.  "Inilah tradisinya kampung kita, sebelum buat perarakan ini, setiap rumah kita bagi satu bendera dan selepas itu kita akan susun basikal mengikut jadual, mengikut suasana dan keadaan semasa," katanya pada program tersebut di sini.

Walaupun hujan lebat turun di pertengahan jalan, kebanyakkan peserta tetap bersemangat meneruskan kayuhan mengelilingi kampung sambil melaungkan merdeka.  "Kita semua sangat gembira kerana hari ini dapat meraikan ambang kemerdekaan walaupun hujan lebat, kita dapat sampai ke destinasi meraikan tujuan kita untuk bersama-sama dengan anak meraikan sambutan kemerdekaan," kata peserta Tengku Noor Juwariah Tengku Jaafar.  "Amat gembiralah dengan sambutan dan juga komitmen yang telah ditunjukkan oleh rakan-rakan muda, yang mana dapat bekerjasama menghayati erti kemerdekaan.Jadi saya menyeru kepada golongan muda supaya dapat menjiwai hari kemerdekaan ini dari masa ke semasa," kata Cheku Izan Cheku Mansor.


MOTAC tetapkan sasaran baharu kehadiran 9.2 juta pelancong tahun ini

(Datuk Seri Nancy Shukri berucap pada majlis 7th Meet in Malaysia @ Malaysia Business Events Week 2022 di ibu negara)

KUALA LUMPUR, 29 Ogos - Kementerian Pelancongan, Seni dan Budaya (MOTAC) menyasarkan 9.2 juta kedatangan pelancong ke Malaysia bagi tahun 2022.Menterinya, Datuk Seri Nancy Shukri berkata sasaran baharu itu mampu meningkatkan pendapatan negara menerusi pelancongan dengan anggaran pendapatan RM26.8 billion bagi suku tahun keempat.Tambahnya lagi, sasaran ini mampu dicapai berdasarkan situasi semasa perkembangan positif industri pelancongan yang mana lebih banyak negara melonggarkan syarat keluar dan masuk. “Pencapaian ini hanya boleh dilakukan dengan inisiatif dan insentif yang giat, termasuk membawa masuk delegasi antarabangsa melalui acara perniagaan ke negara kita sejak pembukaan semula sempadan dan pelonggaran sekatan bagi kemasukan pelawat,” kata beliau pada majlis 7th Meet in Malaysia @ Malaysia Business Events Week 2022, di sini hari ini.Nancy berkata seperti segmen pelancongan lain, acara perniagaan itu tidak dinafikan telah merangsang perniagaan untuk syarikat berkaitan hospitaliti.

Berdasarkan kajian yang disokong oleh pengalaman antarabangsa, pengunjung acara perniagaan berbelanja tiga kali lebih tinggi daripada purata pelancong dan mempunyai kesan pengganda yang besar.Sebelum ini, hasil pencapaian sasaran awal ketibaan pelancong mencatatkan jumlah sebanyak 3.21 juta dengan nilai pendapatan pelancongan sebanyak RM9.35 bilion bagi Januari hingga Julai 2022.Pencapaian ini berjaya dihasilkan melalui beberapa inisiatif utama yang dilakukan oleh MOTAC semenjak pembukaan semula sempadan negara pada 1 April yang lalu.Pada tahun 2019, sebelum negara dilanda pandemik COVID-19, sektor pelancongan mencatat kadar ketibaan pelancong tertinggi iaitu 26.1 juta orang yang menyumbang pendapatan sebanyak RM86.1 bilion ringgit.


Penghakiman telus gambaran sistem keadilan yang berwibawa - Sultan Nazrin

(Sultan Perak, Sultan Nazrin Shah berkenan menyempurnakan pelancaran Jurnal Syariah Perak Al-Qanun Vol 1 2022 hari ini/ Foto BERNAMA)

IPOH, 29 Ogos - Sistem penghakiman yang telus menggambarkan proses keadilan yang berwibawa dan tidak dibayangi dengan perasaan gusar dan gentar pada sesiapa, titah Sultan Perak Sultan Nazrin Shah.Baginda bertitah dalam sistem keadilan, hakim merupakan watak penting dan mempunyai peranan besar serta menjadi simbol dalam memastikan kredibiliti dan kewibawaan institusi kehakiman. “Sebarang bentuk keraguan perlu dihindarkan dan seorang hakim itu perlu bebas daripada sebarang pengaruh mahupun tekanan.“Dalam usaha mewujudkan Institusi Kehakiman Syariah yang berkredibiliti dan berwibawa, pegawai-pegawai kehakiman perlu dari semasa ke semasa diberi latihan, dilengkapi kemahiran dan didedahkan dengan pengalaman agar pengetahuan dan kecekapan mereka mentafsir undang-undang dan Hukum Syarak dapat ditingkatkan,” titah Sultan Nazrin sewaktu melancarkan Jurnal Syariah Perak Al-Qanun Vol.1 2022 di sini hari ini.Baginda bertitah penulisan alasan penghakiman yang bernas dan berkualiti akan menjadi panduan dan rujukan kepada para pengamal undang-undang.“Alasan penghakiman juga, menjadi pertimbangan kepada mana-mana pihak yang terkilan dengan keputusan yang diumumkan, bagi menilai kembali sama ada ingin meneruskan niat mereka untuk merayu atau sebaliknya.

(Sultan Perak, Sultan Nazrin Shah berkenan menyampaikan Titah Diraja ketika baginda berangkat ke Majlis Pelancaran Jurnal Syariah Perak Al-Qanun Vol 1 2022 hari ini/ Foto BERNAMA)

“Sekiranya asas dan sandaran penghakiman itu lemah, perayu berhak untuk berhujah bahawa hakim telah terkhilaf dalam penghakimannya dan memohon untuk kesnya dinilai semula di mahkamah yang lebih tinggi.“Peluang rayuan merupakan hak yang dijamin oleh undang-undang, menjadi medan bagi hakim-hakim mahkamah yang lebih tinggi untuk menilai semula alasan penghakiman yang diputuskan oleh hakim-hakim di mahkamah yang lebih rendah; sama ada berlaku kekhilafan atau sebaliknya,” titah baginda.Sultan Nazrin bertitah baginda selaku ketua agama Islam yang bertanggungjawab ke atas urusan hal ehwal agama Islam, mendukung sepenuhnya prinsip kebebasan kehakiman syariah di negeri ini demi kepentingan keadilan.Baginda turut bertitah agar usaha menambah baik sistem kehakiman syariah dan memperkasakan Mahkamah Syariah hendaklah terus dirintis.“Menerbitkan Al-Qanun, Jurnal Syariah Perak merupakan satu contoh usaha murni lagi terpuji.  Semoga Al-Qanun dapat dijadikan bahan rujukan oleh para hakim serta pengamal undang-undang,” titah Sultan Nazrin. -BERNAMA


KPDNHEP tumpaskan penyelewengan petrol dan diesel bernilai lebih RM6,000

PADANG BESAR, 29 Ogos- Kementerian Perdagangan Dalam Negeri dan Hal Ehwal Pengguna (KPDNHEP) Perlis berjaya menumpaskan aktiviti penyelewengan bahan api bersubsidi petrol dan diesel dalam satu serbuan kira-kira pukul 7.00 pagi tadi.  Serbuan oleh lima anggota penguat kuasa diketuai Ketua Penguat Kuasa KPDNHEP Negeri, Mohammad Amir Abdullah di sebuah stor tidak bernombor di Kampung Melayu, Padang Besar.  Menurut Ketua Penguat Kuasa KPDNHEP Negeri, Mohammad Amir Abdullah, pemeriksaan awal menemui tujuh tong drum dan dua tangki yang disyaki mengandungi petrol dan diesel.  Hasil pemeriksaan lanjut mendapati, enam tong drum dan satu tangki simpanan itu mengandungi petrol sebanyak 2,395 liter dan satu tangki simpanan lagi diisi dengan diesel sebanyak 850 liter dengan nilai keseluruhan RM6,736.25.  Pihak KPDNHEP turut menyita dua buah kenderaan berpendaftaran Thailand yang disyaki terlibat dalam aktiviti penyeludupan petrol dan diesel berkenaan, namun tiada tangkapan dibuat.Tindakan diambil di bawah Akta Kawalan Bekalan 1961.

(Serbuan oleh anggota KPDNHEP berjaya tumpaskan aktiviti penyelewengan petroldan diesel di Padang Besar)


Bunuh remaja 14 tahun, tiga lelaki Orang Asli didakwa

(Tiga lelaki orang asli dihadapkan ke Mahkamah Majistret Pekan atas tuduhan membunuh remajaperempuan berusia 14 tahun)

PEKAN, 29 Ogos - Tiga lelaki orang asli termasuk salah seorang dari mereka sepupu kepada mangsa, dihadapkan ke Mahkamah Majistret Pekan atas tuduhan membunuh remaja perempuan berusia 14 tahun, sembilan hari lalu.  Tertuduh, Rosli Bakar, 29 tahun, Helmet, 22 tahun, dan Murad Ahmad, 26 tahun,dari masyarakat orang asli suku Jakun mengangguk tanda faham selepas pertuduhan dibacakan di hadapan Majistret Wahidah Zainal Abidin.  Bagaimanapun, tiada pengakuan direkodkan daripada kesemua tertuduh.  Mengikut kertas pertuduhan, mereka didakwa secara bersama-sama telah membunuh seorang remaja berusia 14 tahun di hutan, di simpang kawasan perkuburan lama Bukit Ibam, Muadzam Shah, Rompin, antara pukul 11.15 malam 20 Ogos hingga 7 pagi 21 Ogos lalu.

(Tiga lelaki orang asli dihadapkan ke Mahkamah Majistret Pekan atas tuduhan membunuh remaja perempuan berusia 14 tahun)

Bagi kesalahan itu, mereka didakwa mengikut Seksyen 302 Kanun Keseksaan dibaca bersama Seksyen 34 kanun sama yang memperuntukkan hukuman mati jika sabit kesalahan.  Kes dikendalikan Timbalan Pendakwa Raya, Luqman Hakim Mohamad Usai manakala ketiga-tiga tertuduh diwakili peguam, Ahmad Daniel Roslan.  Mahkamah menetapkan 3 November depan untuk sebutan semula kes.  Pada 23 Ogos lalu, polis menahan tiga orang lelaki orang asli di Bukit Ibam, Muadzam Shah, kerana disyaki terlibat dalam kes membabitkan kematian seorang remaja perempuan masyarakat orang asli.


Hari Kebangsaan 2022, penyertaan perbarisan dan perarakan meningkat hampir 20,000 orang - Annuar

KUALA LUMPUR, 29 Ogos - Hampir 20,000 peserta kontinjen dijangka menyertai perbarisan dan perarakan Hari Kebangsaan 2022 di Dataran Merdeka pada 31 Ogos ini.Menteri Komunikasi dan Multimedia, Tan Sri Annuar Musa berkata jumlah penyertaan itu meningkat berbanding 10,000 peserta yang mendaftar pada peringkat awal.

"Hanya penambahan kecil sahaja dari segi penyertaan telah meningkat sehingga 19,000 lebih kita bermula dengan 10,000 kemudian 16,000 dan sekarang saya ucapkan terima kasihlah kerana kita terpaksa cukupkan dan hampir 20,000 ribu lah," katanya ketika ditemui selepas meninjau raptai akhir perbarisan dan perarakan hari kebangsaan 2022 di Dataran Merdeka.Tan Sri Annuar yang juga Pengerusi Jawatankuasa Induk Sambutan Hari Kebangsaan dan Hari Malaysia 2022 berkata pihaknya menerima permintaan pelbagai pihak untuk menyertai perarakan dan perbarisan berkenaan.


Golongan belia diseru manfaat masa muda, bina jati diri kepimpinan

PADANG BESAR, 29 Ogos- Kepimpinan belia dalam mewarisi pentadbiran negara pada masa depan dapat diukur menerusi penglibatan aktif mereka dalam aktiviti persatuan.Selain dapat menyerlahkan potensi kepimpinan, belia perlu bersiap siaga dengan pengetahuan tinggi, sahsiah dan kerohanian terpuji malah berkemahiran, inovatif dan kreatif untuk menjadi pemimpin. Menteri Besar Perlis, Datuk Seri Azlan Man berkata mereka yang bakal mewarisi negara ini seharusnya dibentuk dengan elemen kepimpinan yang terbaik. Masa muda golongan belia seharusnya dimanfaat sebaik selain perlu merebut peluang menjana pengalaman dalam pentadbiran negeri dan negara, disokong dengan semangat integriti yang tinggi dalam kepimpinan. "Ini satu perkembangan yang baik, melibatkan bukan sahaja satu kaum tetapi melibatkan pelbagai kaum, Cina, Melayu dan India. Jadi, satu perkembangan yang saya rasa sangat memberangsangkan khususnya untuk golongan belia yang bakal mewarisi kepimpinan pada masa akan datang," kata Azlan Man kepada pemberita RTM pada Majlis Sambutan Hari Belia Negara peringkat negeri di Felda Chuping, Padang Besar.

(Anugerah Pertubuhan Terbaik diungguli Kelab Bell Belia Tamil Cawangan Kampung Kota)

Pelbagai anugerah turut disampaikan menerusi sambutan kali ini antaranya ialah Anugerah Pertubuhan Terbaik diungguli Kelab Bell Belia Tamil Cawangan Kampung Kota manakala Naib Johan dimenangi Angkatan Belia Islam Malaysia. Sepanjang sambutan Hari Belia Negara ini, pelbagai aktiviti berlangsung termasuklah Kayuhan Berbasikal Hari Belia, pameran pelbagai agensi dan jabatan, perkhemahan Salferino PBSM, ekspo jualan pelbagai produk IKS dan Karnival Kerjaya.


Tenaga Boleh Baharu beri impak positif kepada negara - PM

KUALA LUMPUR, 29 Ogos - Trend semasa dunia yang agresif dalam mengurangkan jejak karbon, memberi impak perkembangan positif kepada industri Tenaga Boleh Baharu (TBB) di negara ini.  Ini khususnya melibatkan permintaan terhadap pembangunan dan pelaburan tenaga elektrik daripada sumber lestari terutama dalam sektor pengangkutan, pemanasan dan penyejukan serta proses industri.  Perdana Menteri, Datuk Seri Ismail Sabri Yaakob berkata peningkatan dalam pelaburan serta permintaan bekalan elektrik mesra alam atau elektrik hijau, secara tidak langsung membuka peluang ekonomi dan perniagaan baharu kepada pemain industri TBB tempatan.

"Mengambil kira Malaysia memiliki rantaian nilai industri TBB yang kukuh daripada peringkat pembuatan, sehingga ke peringkat pembekalan perkhidmatan, kita perlu memanfaatkan kelebihan perbandingan yang dimiliki untuk menarik pelaburan hijau dan bernilai tinggi ini."Hasrat ini perlu didukung melalui penetapan dasar perancangan penjanaan dan pembekalan elektrik yang lebih kompetitif, bercita-cita tinggi dan dicorak berasaskan perkembangan dan permintaan semasa," katanya ketika berucap merasmikan Persidangan Tenaga Lestari Antarabangsa (ISES) Kelima 2022 di Pusat Konvensyen Kuala Lumpur (KLCC), di sini.Tambah Datuk Seri Ismail, Kementerian Tenaga dan Sumber Asli akan menerajui perubahan dasar tersebut dengan menambah baik kerangka dasar dan regulatori pembekalan elektrik sedia ada, untuk diselaras dengan keperluan dan permintaan semasa.Sementara itu, Datuk Seri Ismail Sabri berkata nilai pelaburan baharu berjumlah RM6 bilion dan 14,000 peluang pekerjaan dijangka dapat diwujudkan bagi menyokong pembangunan industri TBB di negara ini. Katanya, jangkaan itu berdasarkan keputusan kerajaan untuk melaksanakan program serta pembaharuan sistem pembekalan elektrik negara yang memberi tumpuan kepada 4 inisiatif."Pertama, meluluskan peruntukan dan pengagihan semula kuota TBB sebanyak 1,200 (mw) bagi sumber solar dan kuota baharu ini akan diagihkan untuk pelaksanaan program di bawah mekanisme sedia ada, termasuk New Enhanced Dispatch Arrangement (NEDA) dan program pemasangan solar di bumbung bangunan."Penerokaan kaedah pelaksanaan program TBB baharu seperti pembangunan taman solar (solar park), pembekalan elektrik untuk tujuan pusat-pusat data baharu serta penjanaan hidrogen hijau dan sebagainya," katanya.Kata Ismail, pelaksanaan program serta pembaharuan sistem pembekalan elektrik negara antara lain termasuk melaksanakan inisiatif perintis pembangunan Pulau Tenaga Hijau di Pulau Redang dan Pulau Perhentian, Terengganu.Serta membangunkan kerangka Renewable Energy Certificate (REC) Kebangsaan, serta menetapkan kerangka perundangan kawal selia keselamatan pembangunan infrastruktur pengecasan kenderaan elektrik (EV).


Polis Perak rampas dadah jenis syabu lebih RM6 juta, tahan lima lelaki

(Ketua Polis Perak, Datuk Mohd Yusri Hassan Basri bercakap pada sidang media di Ibu Pejabat Polis Kontinjen (IPK) Perak, di Ipoh)

IPOH, 29 Ogos - Lima lelaki termasuk dua beradik ditahan selepas disyaki terlibat aktiviti memproses dan mengedar dadah jenis syabu pada 26 Ogos lalu di Tapah, Perak.  Kesemua suspek berusia lingkungan 29 hingga 33 tahun ditahan pada pukul 9.45 pagi oleh sepasukan pegawai dan anggota Jabatan Siasatan Jenayah Narkotik (JSJN) Perak dengan kerjasama Ibu Pejabat Polis Daerah (IPD) Tapah.  Ketua Polis Perak, Datuk Mohd Yusri Hassan Basri berkata, hasil serbuan yang dilakukan berjaya merampas dadah jenis syabu seberat 110.453 kilogram dianggar bernilai lebih RM6 juta.

(Ketua Polis Perak, Datuk Mohd Yusri Hassan Basri menunjukkan dadah jenis syabu yang dirampas pada 26 Ogos lalu)

"Turut dirampas dalam operasi ini adalah bahan-bahan kimia dan peralatan yang dipercayai digunakan untuk memproses dadah, semakan rekod jenayah mendapati empat suspek mempunyai rekod kesalahan lampau bersabit kes jenayah," kata beliau pada sidang media di Ibu Pejabat Polis Kontinjen (IPK) Perak, di sini. Jelas Mohd Yusri, sindiket dipercayai mula aktif sejak bulan Jun lalu dan kesemua dadah yang dirampas adalah untuk edaran pasaran luar negeri Perak serta digunakan oleh lebih satu juta penagih.  Kesemua suspek direman selama tujuh hari bermula 27 Ogos dan kes disiasat di bawah Seksyen 39B Akta Dadah Berbahaya 1952.


JAPEN Perlis pergiatkan program komuniti sempena Hari Kebangsaan dan Hari Malaysia

(Nurulhisham Yaakob ditemu bual media selepas Program Merdeka @ Komuniti Keluarga Malaysia diadakan di Kampung Sungai Padang, di Simpang Empat, Perlis)

SIMPANG EMPAT, 29 Ogos - Jabatan Penerangan (JAPEN) negeri Perlis terus mempergiatkan program bersama komuniti khususnya menjelangnya Sambutan Hari Kebangsaan Ke-65 dan Hari Malaysia tahun ini. Ia menerusi Program Merdeka @ Komuniti Keluarga Malaysia yang menjelajah kesemua 45 Komuniti Keluarga Malaysia di ketiga-tiga kawasan parlimen seluruh Perlis. Menurut Exco Negeri yang juga ADUN Simpang Empat, Nurulhisham Yaakob, usaha yang dilaksanakan Jabatan Penerangan ini mampu menyemarakkan semangat rasa cinta dan sayangkan negara dikalangan rakyat tanpa mengira usia atau bangsa demi sebuah negara berdaulat. Selain itu, program ini juga mampu merapatkan silaturahim antara rakyat dengan kerajaan malah antara agensi kerajaan persekutuan dan negeri serta pemimpin setempat.

(Program Merdeka @ Komuniti Keluarga Malaysia diadakan di Kampung Sungai Padang, di Simpang Empat, Perlis)

Sebagai rakyat Malaysia, mereka perlu bersyukur dengan kemerdekaan yang dikecapi dan terus mengibarkan Jalur Gemilang sebagai lambang cintakan negara dan mengekalkan semangat perpaduan. "Di kampung-kampung kebanyakan penduduk kampung mengadakan sambutan berterusan dan semakin hari semakin ada pertambahan bendera-bendera di dalam kampung, saya jangkakan bertambah lagi sehingga sebelum Hari Malaysia iaitu 16 september, bendera-bendera ini akan bertambah rancak di kampung-kampung dan inisiatif tentunya daripada Jabatan Penerangan di negeri Perlis ini," kata beliau kepada media selepas Program Merdeka @ Komuniti Keluarga Malaysia di Kampung Sungai Padang, di sini. Pelbagai aktiviti dilaksanakan bersempena program yang dianjurkan Jabatan Penerangan Negeri ini termasuklah Pertandingan Pakaian Merdeka, Hiasan Basikal Merdeka, Memasak Bubur Asyura dan Kuiz Kemerdekaan bersama komuniti Kampung Sungai Padang.


Pasar tani FAMA Kedah catat jualan RM11.5 juta dari Januari hingga Julai 2022

SUNGAI PETANI, 29 Ogos - 16 pasar tani kendalian Lembaga Pemasaran Pertanian Persekutuan (FAMA) di Kedah mencatatkan nilai jualan sebanyak RM11.5 juta bagi tempoh Januari hingga Julai tahun ini.Pengarah FAMA Negeri, Isa Hamzah berkata pasar tani Sungai Petani mencatat nilai jualan tertinggi iaitu RM3.5 juta berbanding RM3.3 juta bagi tempoh sama tahun lalu.Katanya, seramai 857 usahawan menjalankan perniagaan di pasar tani FAMA di seluruh negeri Kedah.Malah katanya, harga jualan di pasar tani FAMA antara 5 hingga 20 peratus lebih rendah berbanding pasaran luar.

"Sebenarnya pasar tani ini adalah tempat dimana para peniaga dan pengeluar menjual hasil pertanian terus kepada pengguna dengan harga yang berpatutan. Dia bergantung kepada lokasilah dan kita tidak tentukan dia punya penurunan itu tapi kebanyakan ada pengurangan berbanding dengan pasaran setempat," katanya ketika ditemui pemberita di pasar tani, di sini.Tambah Isa, pihaknya sentiasa menyahut seruan kerajaan untuk menjual barangan keperluan harian pada harga yang amat berpatutan.Ini bagi mengurangkan bebanan rakyat yang kurang berkemampuan terutama golongan B40 yang terkesan dengan kenaikan harga barang yang berlaku ketika ini.


Banjir di Perak, dua PPS dibuka

TAIPING, 29 Ogos- Seramai 55 penduduk daripada 15 keluarga terjejas dipindahkan ke dua Pusat Pemindahan Sementara (PPS) di daerah Larut Matang dan Selama, setakat pagi tadi. Sekretariat Jawatankuasa Pengurusan Bencana daerah berkata dua PPS berkenaan adalah Dewan Orang Ramai Air Kuning dan Dewan Orang Ramai Sungai Baharu.  Di PPS Dewan Orang Ramai Air Kuning, penduduk terjejas yang ditempatkan sejak pukul 8.00 malam tadi, seramai 41 orang daripada 11 keluarga.  Mereka merupakan penduduk dari Kampung Larut Ulu.Satu lagi PPS yang dibuka di Dewan Orang Ramai Sungai Baharu pula menempatkan 14 penduduk Kampung Sungai Nyior.  Kesemuanya terdiri daripada lima lelaki, enam perempuan dan tiga adalah kanak-kanak.  Sementara itu, PPS Dewan Serbaguna Taman Kaya yang sebelum ini menempatkan tiga penduduk Taman Pengkalan Maju ditutup pada pukul 8.00 pagi.

(Penduduk terjejas yang ditempatkan di Pusat Pemindahan Sementara (PPS) disantuni agensi keselamatanselepas bencana banjir melanda di kawasan perumahan mereka)


Dilarang terbang dron pada sambutan Hari Kebangsaan 2022- CAAM

PUTRAJAYA, 29 Ogos - Orang ramai dinasihatkan agar tidak menerbangkan dron tanpa kelulusan pihak berkuasa bagi memastikan sambutan Hari Kebangsaan 2022 di Dataran Merdeka pada 31 Ogos ini dapat diraikan dengan selamat.Pihak Berkuasa Penerbangan Awam Malaysia (CAAM) berkata ia bagi mengelakkan sebarang kejadian yang tidak diingini membabitkan keselamatan orang awam serta mengundang risiko kemalangan terhadap pesawat Tentera Udara Diraja Malaysia yang sedang menjalankan penerbangan formasi rendah di kawasan tersebut.

"Pengendalian aktiviti dron tertakluk di bawah Seksyen 4 Akta Penerbangan Awam 1969 (Akta 3), Peraturan 98, 140-144, Peraturan-Peraturan Penerbangan Awam Malaysia (MCAR 2016) dan Arahan Penerbangan Awam Civil Aviation Directives (CADs)."Kesalahan di bawah Seksyen 4 Akta 3, memperuntukkan denda tidak melebihi RM500,000 atau penjara selama tempoh tidak melebihi lima tahun atau kedua-duanya," kata CAAM menerusi hantaran di Facebook rasminya.Bagi Peraturan 206(3) MCAR 2016, individu boleh didenda tidak melebihi RM50,000 atau dipenjarakan selama tempoh tidak melebihi tiga tahun atau kedua-duanya atau pertubuhan perbadanan akan didenda tidak melebihi RM100,000.


Kekosongan jawatan di Johor melebihi pencari kerja

JOHOR BAHRU, 28 Ogos - Terdapat 51,944 kekosongan jawatan di Johor ketika ini yang melebihi jumlah pencari kerja sebanyak 34,278 orang.Selain meminta rakyat negeri ini memanfaatkan peluang pekerjaan yang ada terutama dalam bidang pembuatan dan perkhidmatan, kerajaan negeri juga sedang meneliti kemungkinan terdapat banyak isu ketidakpadanan dalam permintaan pekerjaan."Oleh itu, kerajaan negeri sedang meneliti isu ini dan akan melibatkan kesemua pihak berkepentingan dalam satu sesi libat urus untuk mendapatkan penyelesaiannya," kata Menteri Besar Datuk Onn Hafiz Ghazi dalam hantaran di laman Facebook. Beliau memaklumkan menemui Ketua Eksekutif Pertubuhan Keselamatan Sosial (Perkeso) Datuk Seri Dr Mohammed Azman Aziz Mohammed dan berbincang mengenai kebajikan pekerja dan peluang pekerjaan di Johor.

Onn Hafiz berkata terdapat juga cadangan supaya pusat-pusat khidmat di negeri ini dijadikan pusat satelit Perkeso yang akan menjadi tempat sehenti bagi majikan melakukan temu duga dan suai kenal dengan tenaga kerja yang berpotensi.Dalam pada itu, beliau berkata 34,806 individu yang bekerja sendiri telah berdaftar dengan Skim Keselamatan Sosial Pekerjaan Sendiri (SKSPS) termasuk daripada sektor perkhidmatan sokongan, pengangkutan penumpang dan pengangkutan barang serta makanan.Onn Hafiz juga mengalu-alukan kerjasama Perkeso dalam menyalurkan maklumat mengenai program dan bantuan yang diadakan bagi membantu rakyat negeri itu termasuk 278,000 suri rumah.Menurutnya golongan suri rumah menyumbang kepada kesejahteraan keluarga dan masyarakat dan layak dilindungi di bawah Skim Keselamatan Sosial Suri Rumah. "Ini mampu memberikan implikasi positif terhadap kadar pengangguran, meningkatkan kadar perkhidmatan dan tenaga buruh serta memastikan perlindungan keselamatan sosial pekerja yang menyeluruh kepada rakyat Johor," katanya. - BERNAMA


Banjir kilat di Taiping, 39 penduduk terjejas dipindahkan

TAIPING, 28 Ogos- 39 penduduk dari Kampung Ulu Larut, dipindahkan ke satu Pusat Pemindahan Sementara (PPS) selepas kediaman mereka dinaiki air akibat banjir.

Sekretariat Jawatankuasa Pengurusan Bencana Daerah Larut Matang Selama berkata, kesemua mangsa mula ditempatkan di Dewan Orang Ramai Air Kuning pada pukul 8.00 malam tadi.

"Mereka membabitkan 10 keluarga, terdiri daripada 11 lelaki, 12 perempuan, 15 kanak-kanak serta seorang bayi," katanya.

(Anggota bomba menyelamat warga emas di kawasan banjir di sini)

Sementara itu, Jabatan Bomba dan Penyelamat Malaysia (JBPM) Perak memaklumkan panggilan kecemasan diterima pada pukul 6.05 petang sebelum sepasukan anggota dari Balai Bomba dan Penyelamat (BBP) Taiping, Batu Kurau dan Bagan Serai dikejarkan ke lokasi kejadian.

Setibanya di kawasan terlibat, beberapa kediaman penduduk telah dinaiki air dan kerja-kerja penyelamatan dijalankan.

Ketika ini, kerja-kerja pemantauan sedang giat dilakukan.


Penubuhan MTOP bantu golongan OKU

BATU GAJAH, 28 Ogos- Penubuhan Majlis Tindakan OKU Perak (MTOP) diharap dapat membantu golongan itu menyuarakan sebarang aduan atau cadangan terus kepada kerajaan negeri.  Menteri Besar, Datuk Seri Saarani Mohamad berkata, ia dicadangkan sendiri oleh kumpulan itu ketika sesi libat urus Perak Sejahtera 2030, baru-baru ini.

(Menteri Besar, Datuk Seri Saarani Mohamad bertemu media selepas Majlis Jalinan Mesra bersama golongan OKU di Arena Square di sini)

Jelasnya, golongan itu sebelum ini tidak mempunyai platform khusus untuk menyuarakan pandangan mereka.  "Tapi bila dibawa dalam MTOP ia satu platform rasmi yang kerajaan tidak boleh padang ringan, dia macam kita buat majlis perundangan belia negeri, apa juga yang diputuskan oleh majlis perundangan belia negeri akan dibawa oleh exco belia ke dalam mesyuarat exco, sama juga dengan ini jadi kita harap MTOP ini akan berfungsi seperti mana yang sepatutnya untuk memenuhi harapan yang tinggi di kalangan OKU," katanya selepas Majlis Jalinan Mesra Menteri Besar Perak bersama Golongan OKU di Arena Square Batu Gajah. Tambahnya MTOP akan dipengerusikan oleh Exco Pembangunan Wanita dan Keluarga, Kebajikan Masyarakat dan NGO Perak, Datuk Dr. Wan Norashikin Wan Noordin.


FAMA Perak sasar RM1 juta menerusi program JTDLKM sehingga hujung tahun ini

GOPENG, 28 Ogos- Nilai jualan sebanyak RM1 juta disasar menerusi program Jualan Terus Dari Ladang Keluarga Malaysia (JTDLKM) dan Jelajah Akuakultur, sehingga penghujung tahun ini.  Pengarah Lembaga Pemasaran Pertanian Persekutuan (FAMA) Perak, Noorsham Ramly optimis sasaran itu dapat dicapai hasil jualan di 100 lokasi terpilih seluruh negeri.

(Pengarah Lembaga Pemasaran Pertanian Persekutuan (FAMA) Perak, Noorsham Ramly)

Sejak 1 Jun lalu, program JTDLKM Perak telah dilaksanakan di 53 lokasi melibatkan 194 usahawan dengan jualan terkumpul melebihi RM571,000.  "Sambutan memang baik bila kita buat program ini kita buat bersesuaian dengan keperluan setempat jadi sambutan daripada rakyat setempat itu memang baiklah, bila kita buat di Teluk Intan di Lenggong memang ada sambutan yang kita terima daripada penduduk setempat," katanya selepas majlis pelancaran program di RTC Gopeng di sini.  JTDLKM merupakan satu lagi usaha yang dilaksanakan kerajaan bagi membantu Keluarga Malaysia menghadapi cabaran peningkatan kos sara hidup dengan penjimatan sehingga 10 peratus.  Ia merangkumi Kempen Promosi Lebihkan Makan Ikan Tawar, buah-buahan dan sayur-sayuran tempatan serta beberapa produk industri makanan terpilih.  Sehingga Disember, FAMA menyasarkan sebanyak 840 kali penganjuran JTDLKM di 70 lokasi seluruh negara.


Penutupan beberapa jalan sekitar Bandaraya KT bagi sambutan Hari Kebangsaan 2022

KUALA TERENGGANU, 28 Ogos - Beberapa jalan di sekitar Bandaraya Kuala Terengganu ditutup secara berperingkat esok dan lusa (29 dan 31 Ogos) bagi memberi laluan kepada raptai penuh perbarisan dan sambutan Hari Kebangsaan 2022 peringkat negeri pada 31 Ogos ini.Ketua Polis Daerah Kuala Terengganu, ACP Abdul Rahim Md Din berkata jalan yang terlibat adalah Jalan Pejabat di hadapan pintu masuk Wisma Darul Iman (dari lampu isyarat Wisma Darul Iman), Jalan Sultan Sulaiman (dari Bulatan Batu Bersurat), sepanjang Jalan Kolam, Jalan Sultan Zainal Abidin (dari Pasaraya Hock Kee Seng ke Bulatan Bulatan Batu Bersurat), Jalan Sultan Mahmud (dari Bulatan Batu Bersurat ke lampu isyarat Batu Buruk) dan Jalan Muara Selatan (dari Jambatan Angkat ke Bulatan Batu Bersurat)."Penutupan jalan-jalan tersebut bermula esok dan lusa bermula jam 7 pagi hingga 12 tengah hari," katanya dalam satu kenyataan.

(Persiapan sempena sambutan Hari Kebangsaan 2022 peringkat negeri 31 Ogos ini)

Katanya, pengguna jalan raya yang ingin ke pusat bandar boleh menggunakan laluan alternatif iaitu bagi pengguna dari Marang dan Chendering boleh menggunakan Jalan Batu Buruk-Jalan Kamarudin, dari Gong Badak dan Kuala Nerus (Jambatan Sultan Mahmud-Bukit Besar-Jalan Air Jernih), dari Seberang Takir (Jalan Tengku Ampuan Bariah-Jambatan Sultan Mahmud-Bukit Besar-Jalan Air Jernih), dan dari Simpang Tokku (Bukit Besar-Jalan Air Jernih)."Manakala pengguna yang ingin ke Hospital Sultanah Nur Zahirah boleh melalui Jalan Sultan Mahmud dari Persimpangan Batu Buruk ke Persimpangan Hospital Sultanah Nur Zahirah," katanya.Abdul Rahim berkata pengguna jalan raya dinasihatkan agar merancang perjalanan dan meletakkan kenderaan di tempat yang sesuai dan dilarang parkir di laluan acara perbarisan bagi mengelakkan berlakunya sebarang kesulitan.


PBSM terima bantuan RM5 juta daripada Palang Merah Australia

PERINGGIT, 28 Ogos- Persatuan Bulan Sabit Merah (PBSM) Malaysia menerima dana bantuan RM5 juta bagi tujuan program vaksinasi Covid 19 daripada Palang Merah Australia.  Menurut Pengerusi Kebangsaan PBSM, Tunku Puteri Intan Safinaz Almarhum Sultan Abdul Halim Muadzam Shah, dana itu akan diberikan kepada PBSM negeri yang berminat bekerjasama bagi memberi vaksin itu kepada individu yang memerlukan seperti warga emas atau penduduk di kawasan pedalaman.

(Pengerusi Kebangsaan PBSM, Tunku Puteri Intan Safinaz Almarhum Sultan Abdul Halim Muadzam Shah)

Selain itu, PBSM turut menerima RM10,000 dos vaksin Pneumococcal juga dari Palang Merah Australia untuk diberikan kepada individu yang memerlukan.  Mana-mana PBSM negeri yang berminat untuk melakukan kerjasama itu boleh memohon sebahagian daripada dana tersebut di ibu pejabat PBSM.  "Kita ini sentiasa ada jaringan dengan perhubungan yang baik antara bulan sabit merah ataupun palang merah di negara-negara berasingan jadi dana daripada Australia itu adalah untuk memberi vaksin kepada mereka yang betul-betul dalam kawasan yang jauh dari kawasan bandar mereka yang terjejas mereka yang underserve community yang paling vulnerable lah seperti warga emas, warga orang asli komuniti yang berada di pedalaman," katanya selepas melakukan lawatan di pejabat Persatuan Bulan Sabit Merah (PBSM) Melaka di sini. Hadir sama, Senator Dewan Negara, Datuk Mohd Ridhwan Mohd Ali.  Semenjak dilantik sebagai Pengerusi Kebangsaan pada 2018 , ini merupakan lawatan pertama baginda ke Melaka.  Tunku Puteri Intan, turut menyeru kepada ahli persatuan PBSM untuk terus bekerja keras dalam memberi bantuan kepada orang ramai.


200 peserta sertai Program Jelajah Merdeka 65 Teguh Bersama

KANGAR, 28 Ogos- Sebanyak 200 peserta menyertai Program Jelajah Merdeka 65 Teguh Bersama dengan bermotosikal bagi menyemarakkan sambutan Hari Kebangsaan ke 65 dan semangat patriotik dikalangan generasi muda. Program ini memberi kesedaran kepada golongan muda menghayati erti sebenar kemerdekaan selain menghargai pengorbanan para pejuang kemerdekaan serta membentuk perpaduan dikalangan generasi muda.

(Pengerusi Yayasan Khayr Ummah Antarabangsa, Datuk Dr. Fathul Bari Mat Jahya merasmikan Majlis Pelepasan Program Jelajah Merdeka 65 Teguh Bersama di sini)

Menurut Pengerusi Yayasan Khayr Ummah Antarabangsa, Datuk Dr. Fathul Bari Mat Jahya, program turun padang bersama anak muda ini membolehkan generasi muda mendekati komuniti setempat selain bersama-sama dalam menjayakan setiap program bersama komuniti.  Sepanjang konvoi, peserta akan singgah di beberapa lokasi, antaranya Balai Bomba dan Penyelamat Kangar, Taman Ular dan Reptilia Sungai Batu Pahat, Kampung Warna Warni Kuala Perlis dan Nat Behor Lateh."Walaupun anak-anak muda pada hari ini mereka tidak merasai semua dan kalangan mereka bukan lahir sewaktu Merdeka, mereka adalah pasca kemerdekaan. Jadi program hari ini tujuannya di samping kita mengedarkan bendera, kita juga nak lahirkan satu semangat menunjukkan patriotisme, nasionalisme dan keharmonian kita dalam meraikan kemerdekaan. Kesedaran yang paling bermakna sekali adalah membebaskan diri dan jiwa kita daripada dijajah," katanya kepada media pada Majlis Pelepasan Program Jelajah Merdeka 65 Teguh Bersama, dimana beliau mengetuai konvoi bermotosikal bersama anak muda di sini. Selain program semarak kemerdekaan bermotosikal ini, program lain berkaitan kemerdekaan perlu terus dilaksanakan dengan melibatkan pelbagai kaum bagi mewujudkan keharmonian, toleransi dan saling hormat menghormati antara komuniti. Program dianjurkan Pejabat Datuk Dr Fathul Bari dengan kerjasama Malaysian Volunteers Organisation (MYVO), Jabatan Pengangkutan Jalan, Polis Diraja Malaysia dan Jabatan Perpaduan Negara dan Integrasi Nasional (JPNIN).


Harga siling ayam standard masih RM9.40 sekilogram

PUTRAJAYA, 28 Ogos - Kerajaan bersetuju penetapan harga siling bagi ayam standard di pasaran diteruskan pada harga RM9.40 sekilogram.Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata persetujuan yang dicapai secara sebulat suara oleh Jemaah Menteri dua hari lepas turut menyaksikan harga ayam tidak akan diapungkan di pasaran ekoran kegusaran yang ditimbulkan oleh segelintir pihak."Perincian lanjut berhubung keputusan meneruskan penetapan harga siling bagi ayam standard di seluruh negara akan diumumkan secara lebih lanjut dalam pasca mesyuarat Jawatankuasa Pasukan Khas Jihad Menangani Inflasi esok," katanya menerusi ciapan di Twitter rasmi, di sini.

Pada 30 Julai lepas Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof dilaporkan berkata mekanisme pelaksanaan harga siling ayam standard RM9.40 sekilogram di semenanjung mungkin tidak akan diteruskan kerajaan selepas 31 Ogos memandangkan bekalannya didapati semakin stabil hari demi hari.Ini kerana harga pasaran ayam bulat sekarang berada di bawah siling malah terdapat penjual menawarkan harga serendah RM6.99 sekilogram.Sebelum ini Menteri Pertanian dan Industri Makanan Datuk Seri Ronald Kiandee dalam satu kenyataan berkata kerajaan akan mengkaji semula penetapan harga siling ayam standard serta kebenaran mengeksport selepas 31 Ogos ini.


Gangguan seksual kanak-kanak dalam talian, ibu bapa digesa ambil tindakan

SEPANG, 28 Ogos- Lebih 94,000 aduan berkaitan gangguan seksual kanak-kanak menerusi dalam talian diterima Polis antara tahun 2017 hingga 2021.Jenayah yang menjadikan kanak-kanak sebagai sasaran utama itu perlu dibendung secara serius berikutan jumlah kes yang dilaporkan menunjukkan angka yang membimbangkan.Menteri Pembangunan Wanita, Keluarga dan Masyarakat, Datuk Seri Rina Harun berkata ibu bapa perlu memainkan peranan penting untuk membantu terutama dalam memberikan pendedahan dan pengetahuan kepada kanak-kanak berkaitan jenayah seksual dan cara yang selamat untuk melayari media sosial."Keadaan sekarang dengan teknologi semakin maju banyak kanak-kanak ini terdedah dengan teknologi dan kita hendak teknologi ini jangan di salah guna ataupun mereka terperangkap dengan anasir yang tidak selamat ini", katanya."Jadi kerana itu melalui program ini kita mengharapkan supaya mereka ini sedar dengan memberikan bimbingan dan kesedaran kepada kanak-kanak yang lain.

(Menteri Pembangunan Wanita, Keluarga dan Masyarakat, Datuk Seri Rina Harun)

Tambah beliau di peringkat kementerian, penganjuran program Jelajah Kasih Kanak-Kanak Prihatin Rakyat yang dianjurkan hasil kerjasama antara Jabatan Kebajikan Masyarakat (JKM) dan Majlis Pewakilan Kanak-kanak (MPKK), dengan sasaran untuk menyampaikan mesej khusus buat kanak-kanak.Beliau ditemui media selepas hadir Program Jelajah Kasih Kanak-Kanak Prihatin Rakyat Sempena Kempen Membenteras Jenayah Seksual Dalam Talian Terhadap Kanak-Kanak di Sepang, Selangor.Turut hadir Ketua Pengarah Jabatan Kebajikan Masyarakat, Datuk Shaharuddin Abu Sohot.Seramai 500 peserta menyertai program tersebut yang membabitkan aktiviti kuiz, seminar motivasi berkaitan kesedaran jenayah dan ceramah seksual yang diadakan secara interaktif bagi menarik perhatian peserta.Kempen ini turut memperkenalkan "kaktus" sebagai simbol kebersamaan ahli komuniti dan kerajaan dalam menangani isu jenayah berkenaan.Ia juga memberi peluang kepada masyarakat melalui penyertaan Pasukan Perlindungan Kanak-kanak untuk lebih mengenali dan memahami keperluan kanak-kanak di kawasan masing-masing.


Agong, Permaisuri ucap tahniah kepada beregu lelaki badminton negara

KUALA LUMPUR, 28 Ogos- Seri Paduka Baginda Yang di-Pertuan Agong dan Seri Paduka Baginda Raja Permaisuri Agong menzahirkan ucapan tahniah kepada beregu lelaki negara, Aaron Chia dan Soh Wooi Yik atas kejayaan melakar sejarah menjadi pemain badminton pertama negara berjaya bergelar juara di Kejohanan Badminton Dunia.Menerusi catatan di laman sosial Facebook rasminya, Seri Paduka Baginda berdua menzahirkan rasa sukacita dan bangga di atas kejayaan mereka yang mengharumkan nama Malaysia di persada dunia.

Pencapaian cemerlang Aaron Chia dan Soh Wooi Yik telah sekali lagi membuktikan bahawa Malaysia mampu melahirkan atlet yang berkualiti dan bertaraf antarabangsa. Dengan iltizam, semangat perjuangan yang tinggi, usaha yang bersungguh-sungguh rakyat Malaysia mampu bersaing dan berjaya di peringkat dunia.Seri Paduka Baginda berdua turut menzahirkan harapan semoga pencapaian ini akan membakar semangat Aaron Chia dan Soh Wooi Yik untuk terus berlatih dan bekerja keras untuk kejohanan kelak serta menjadi sumber inspirasi kepada seluruh rakyat Malaysia.Seri Paduka Baginda berdua menzahirkan ucapan selamat maju jaya kepada Aaron Chia dan Soh Wooi Yik dan mendoakan semoga mereka dilimpahi kejayaan cemerlang berterusan.Aaron Chia dan Soh Wooi Yik menamatkan penantian gelaran sulung negara di pentas Kejohanan Badminton Dunia selepas beregu yang berada pada kedudukan keenam dunia itu mengalahkan pasangan dari Indonesia Mohammad Ahsan-Hendra, 21-19,21-14 pada aksi perlawanan akhir, edisi ke-27 yang berlangsung di Gimnasium Metropolitan Tokyo, Jepun hari ini.


Takwim persekolahan 2023 dijadual bermula Mac, kekal

KAJANG, 28 Ogos - Cadangan supaya takwim persekolahan dimulakan semula pada bulan Januari memerlukan penelitian yang menyeluruh. Menurut Menteri Kanan Pendidikan, Datuk Dr Radzi Jidin perbincangan yang mendalam perlu dilakukan sebelum ia boleh diputuskan.Katanya, takwim persekolahan 2023 yang dijadual bermula pada bulan Mac kekal selepas mengambil kira pelbagai faktor.Pelbagai faktor diambil kira dalam penyediaan takwim persekolahan termasuk kebarangkalian banjir di negeri-negeri Pantai Timur pada hujung tahun susulan musim Monsun Timur Laut dan sela masa yang panjang selepas peperiksaan Sijil Pelajaran Malaysia (SPM) untuk pelajar melanjutkan pelajaran. "Bulan lain pun ada banjir juga, kita tak nafikan tapi secara umumnya kita tahu di musim monsun kemungkinan berlaku banjir itu tinggi.Kita lihat dalam konteks pengurusan peperiksaan antara cabaran paling besar dihadapi Lembaga Peperiksaan adalah untuk menguruskan SPM sewaktu banjir, kadang-kadang menimbulkan banyak perkara teknikal dan menyukarkan pelaksanaan peperiksaan,"

(Radzi ketika ditemui pemberita selepas sesi Slot Khas Tanya DRJ semasaHari Terbuka Pejabat Pendidikan Daerah Hulu Langat di sini)

Selain itu, beliau berkata dengan pelaksanaan takwim sedia ada, sela masa bagi calon SPM yang telah menduduki peperiksaan tidak terlalu panjang seterusnya momentum pembelajaran pada pelajar berkenaan dapat dikekalkan. Sementara itu, Radzi berkata semua Pejabat Pendidikan Daerah (PPD) perlu berusaha menukar persepsi masyarakat, pentadbir sekolah dan guru yang melihatnya sebagai “kumpulan datang ke sekolah untuk mencari kesalahan” walaupun situasi itu tidak berlaku.Beliau berkata pihak PPD perlu turun ke sekolah untuk mendekati dan memahami masalah dihadapi guru-guru dan pentadbir seterusnya mengemukakan isu berkenaan kepada pihak atasan agar Kementerian Pendidikan dapat meneliti pendekatan yang boleh dilaksanakan."Selain itu, kita tekankan juga bahawa PPD ini mesti sentiasa terbuka kepada masyarakat sebab itu minggu ini PPD di seluruh negara boleh pilih satu atau dua hari di hujung minggu untuk melaksanakan Hari Terbuka PPD.Semua pihak yang ingin berurusan dengan PPD boleh datang, kerana kita ingin menghantar mesej bahawa PPD sentiasa terbuka, apa yang paling penting untuk kita lihat bahawa pendidikan ini sama ada di peringkat Jabatan Pendidikan dan PPD sentiasa cakna dengan apa yang berlaku di bawah sana," katanya.Beliau berkata ini membolehkan sebarang maklumat daripada bawah (pentadbir dan guru-guru) dan sebarang polisi daripada pihak atasan (kementerian) dapat dijelaskan kepada seluruh masyarakat.


Agong, permaisuri zahir takziah kepada keluarga Tengku Datuk Seri Muhamad Mazlan

KUALA LUMPUR, 28 Ogos- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada seluruh keluarga Tengku Datuk Seri Muhamad Mazlan Tengku Putera Zainal Abidin, sepupu kepada KDYMM Seri Paduka Baginda Yang di-Pertuan Agong yang telah kembali ke Rahmatullah hari ini.

Menerusi perkongsian di Facebook Istana Negara, Raja Permaisuri Agong, Tunku Hajah Azizah Aminah Maimunah Iskandariah turut menzahirkan ucapan takziah. “Seri Paduka Baginda berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu ini,” menurut catatannya dalam Facebook itu.Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman.


Premis PJMKM dikawasan kepadatan penduduk perlu ditambah

SUNGAI PETANI, 28 Ogos- Jumlah premis perniagaan yang terlibat dengan Program Jualan Murah Keluarga Malaysia, PJMKM terutama di kawasan-kawasan yang mempunyai jumlah penduduk yang ramai perlu ditambah. Ia bagi memastikan lebih ramai rakyat khususnya golongan yang kurang berkemampuan membeli barangan keperluan asas terpilih pada harga yang lebih rendah berbanding harga pasaran.  Penaung Persatuan Kebajikan Peserta Pasar Tani Daerah Kuala Muda, Dato’ Shahanim Mohd Yusof berkata, ketika ini setiap kawasan Dewan Undangan Negeri, DUN di Kedah mempunyai sekurang-kurangnya hanya satu premis perniagaan PJMKM dan ia tidak mencukupi.

(Penaung Persatuan Kebajikan Peserta Pasar Tani Daerah Kuala Muda, Dato’ Shahanim Mohd Yusof)

"Saya memang nak bercadang tambah lagi sebab Kuala Muda contohnya penduduk dekat 600,000 dah sekarang, dalam daerah Kuala Muda ada dua parlimen, Merbok dan Sungai Petani dan kalau boleh kita nak ada dua ataupun tiga lagi sebab benda ini nak bantu rakyat dan saya tahu Datuk Seri Ismail Sabri Yaakob sebagai Perdana Menteri dia memang menggalakkan dan kerajaan mengeluarkan subsidi yang banyak, saya tak ingat berapa puluh juta. Kita beli, lebihan itu kerajaan yang bayar, kerajaan yang tanggung, kerajaan yang bayar subsidi itu," katanya selepas menghadiri Program Jualan Merdeka sempena sambutan Hari Kebangsaan ke 65 di Pasar Tani di sini. Pada masa sama, beliau berkata, selain kedai PJMKM, orang ramai juga boleh mendapatkan bekalan barangan keperluan harian pada harga yang lebih rendah di pasar-pasar tani Lembaga Pemasaran Pertanian Persekutuan, FAMA di negeri itu. Katanya, kebanyakan barangan keperluan harian yang dijual di pasar tani tersebut dijual sendiri oleh pembekal terus kepada pelanggan. Dalam pada itu, beliau berkata Pasar Tani Sungai Petani yang menempatkan kira-kira 76 orang usahawan perlu dinaiktaraf bagi memberi keselesaan kepada peniaga dan orang ramai.


KPDNHEP perkenal dimensi baharu advokasi kepenggunaan dalam kalangan masyarakat

KUALA LUMPUR, 20 Ogos- Kementerian Perdagangan Dalam Negeri dan Hal Ehwal Pengguna (KPDNHEP) mengorak langkah menggunakan pendekatan baru dalam melaksanakan advokasi kepenggunaan melalui pelbagai aktiviti yang menarik dan mendekati pelbagai lapisan masyarakat pengguna.Diadakan bermula 26 Ogos hingga 28 Ogos di pusat membeli belah MyTOWN, "Program Kita Pengguna" bertemakan "Pengguna Malaysia Teguh Bersama Bijak Bistari" merupakan salah satu pendekatan yang diambil dalam melahirkan komuniti pengguna bijak dalam mewujudkan keharmonian dalam ekosistem ekonomi yang berteraskan masyarakat bersepadu dan negara yang makmur.

(Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi ketika ditemui media di sini)

Menterinya Datuk Seri Alexander Nanta Linggi berkata antara perkara yang diutamakan termasuklah penerapan budaya kepenggunaan atau consumerism yang berdaya-upaya, memperkasakan hak pengguna dan sikap keberanian dalam mengambil tindakan yang bersangkutan dengan hak-hak pengguna.Sepanjang tiga hari program berlangsung, pelbagai isu dan topik telah dibincangkan dan dipersembahkan melalui pertandingan debat, sesi perkongsian ilmu, pertunjukan masakan, pameran, kuiz dan hiburan.Turut dilancarkan Program Tanggungjawab Sosial Korporat kerjasama KPDNHEP dan entiti korporat Hiroyuki-Etika dalam memupuk kesedaran pengguna yang menekankan kepada pengurusan sisa pepejal dan kepentingan proses kitar semula dalam pengurusan sumber dan alam sekitar yang baik selaras matlamat yang digariskan di bawah pendayaupayaan pengguna dan juga Sustainable Development Goals (SDG).

Penganjuran Program Kita Pengguna ini dilihat mampu memberikan kesedaran (awareness) terhadap peranan dan hak pengguna dalam membentuk pengguna yang bijak, bermaklumat dan mampu bertindak dengan baik bagi melindungi kepentingan diri. Ini sekaligus dapat mengurangkan penipuan dan penindasan terhadap pengguna oleh pihakpihak yang tidak bertanggungjawab


PM ucap tahniah kepada beregu lelaki utama negara

KUALA LUMPUR, 28 Ogos - Perdana Menteri Datuk Seri Ismail Sabri Yaakob mengucapkan tahniah kepada beregu lelaki utama negara, Aaron Chia-Soh Wooi Yik kerana berjaya melakar sejarah baharu sukan negara selepas menjuarai Kejohanan Badminton Dunia 2022 di Tokyo, Jepun hari ini.Ismail Sabri berkata kejayaan itu merupakan hadiah yang cukup bermakna buat negara sempena Hari Kebangsaan 2022, tidak lama lagi.

(Aaron Chia-Soh Wooi Yik berjaya melakar sejarah baharu sukan negara,menjuarai Kejohanan Badminton Dunia 2022 di Tokyo)

"Satu lakaran sejarah baharu buat sukan badminton negara.Tahniah Aaron Chia dan Soh Wooi Yik kerana muncul sebagai pemain badminton negara yang pertama memenangi Kejohanan Badminton Dunia," kata Ismail menerusi catatan di laman sosial Facebook rasminya.Pada aksi final berlangsung di Tokyo Metropolitan Gymnasium itu, pasangan beregu yang diberi julukan “The Daddies” itu menundukkan bekas juara dunia tiga kali dari Indonesia Mohammad Ahsan-Hendra Setiawan, 21-19, 21-14 dalam tempoh 40 minit.


Jalan tutup menuju Padang Kota Lama sempena sambutan Hari Kebangsaan 2022

GEORGE TOWN, 28 Ogos - Beberapa jalan menuju ke kawasan Padang Kota Lama, di sini akan ditutup secara berperingkat bermula esok hingga 31 Ogos ini sempena raptai penuh dan sambutan Hari Kebangsaan 2022 di Pulau Pinang. Ketua Polis Daerah Timur Laut ACP Soffian Santong berkata jalan-jalan yang terlibat akan ditutup secara berperingkat bermula pukul 12.01 tengah malam ini hingga 2 petang 31 Ogos nanti. "Bagi raptai penuh esok, jalan-jalan yang terlibat ialah Jalan Tun Syed Sheh Barakbah iaitu akan ditutup bermula persimpangan masuk Dewan Sri Pinang, Lebuh Light (kenderaan akan dilencongkan Jalan Masjid Kapitan Keling dan Lebuh Leith), Jalan Pengkalan Weld dan Lebuh Pantai. "Semua jalan akan ditutup sepenuhnya kepada kenderaan bermula pukul 12.01 tengah malam ini sehingga 2 petang esok atau selepas raptai penuh perarakan selesai. Seramai 116 pegawai dan anggota polis dibantu beberapa agensi lain terlibat dalam penugasan esok bagi melancarkan perjalanan," katanya pada sidang media di sini.

Katanya untuk hari Selasa, penutupan jalan hanya akan dibuat di laluan masuk ke Dewan Bandaraya Pulau Pinang di Padang Kota Lama iaitu sama ada melalui Jalan Tun Syed Sheh Barakbah atau Lebih Light bermula 12.01 tengah malam hingga 12.59 malam bagi raptai penuh persembahan. Soffian berkata pada Rabu iaitu pada hari sambutan Hari Kebangsaan, jalan yang ditutup ialah Lebuh Farquhar, Lebuh Light, Jalan Pengkalan Weld dan Lebuh Pantai yang mana ia ditutup bermula pukul 12.01 tengah malam hingga 2 petang atau selepas upacara perarakan selesai. Katanya seramai 276 pegawai dan anggota polis bersama petugas agensi lain terlibat dalam penugasan pada 31 Ogos itu dan orang ramai dinasihatkan untuk merancang perjalanan mereka bagi memastikan tidak tersangkut dalam kesesakan jalan raya. Beliau berkata sebanyak 81 kontijen membabitkan 4,800 orang dan 27 kontijen kenderaan melibatkan 665 buah kenderaan dengan seramai 108 orang terlibat dalam perarakan Hari Kebangsaan tersebut. "Orang ramai dinasihatkan agar merancang perjalanan sebaik mungkin dan mengenal pasti laluan-laluan yang akan ditutup agar tidak terperangkap dalam kesesakan,” katanya. - BERNAMA


Donat Jalur Gemilang kreativiti sambutan Hari Kebangsaan

(Siti Rohayu Abd Hamid, Pengurus Aura Rezeky Bakery ketika ditemui pemberita RTM)

SUNGAI PETANI, 28 Ogos- Terdapat pelbagai cara dan kreativiti yang dilakukan bagi memeriahkan sambutan Hari Kebangsaan ke 65 kali ini. Tidak terkecuali, Pengurus Aura Rezeky Bakery, Siti Rohayu Abd Hamid berkata, idea untuk membina Jalur Gemilang dengan menggunakan kuih donat.Menurut Siti Rohayu Abd Hamid, Pengurus Aura Rezeky Bakery, "Idea ni FAMA bagi peluang kepada kami, untuk kami buat donut ni. Beliau merupakan seorang pengusaha kedai roti dan kek di Sungai Petani, Kedah, menggunakan kemahiran yang dimiliki untuk merealisasikan idea bendera Jalur Gemilang menggunakan kuih donat."Macam tahun lepas kami buat roti berbentuk mutiara tapi tahun ni FAMA bagi idea kepada kami untuk buat donat sebab kami memang peniaga donat di merata tempat, tepi-tepi jalan. Jadi terima kasih kepada FAMA bagi peluang kat kami." Tambah beliau ketika ditemui pemberita RTM.

(Donat Jalur Gemilang ketika dipamerkan di Pasar Tani Sungai Petani, Kedah)

Tiga kilogram tepung gandum digunakan bagi menghasilkan 350 biji kuih donat dan kemudian ianya dibentuk dan diwarnakan dengan warna Jalur Gemilang.Kuih donat Jalur Gemilang ini dipamerkan kepada orang ramai pada Program Jualan Merdeka sempena Sambutan Hari Kebangsaan ke 65 di Pasar Tani Sungai Petani. Program ini turut dihadiri Pengarah Lembaga Pemasaran Pertanian Persekutuan, FAMA Negeri Kedah, Isa Hamzah dan Penaung Persatuan Kebajikan Peserta Pasar Tani Daerah Kuala Muda, Dato’ Shahanim Mohd Yusof.


48 saman dikeluarkan polis Pulau Pinang

GEORGE TOWN, 28 Ogos- Sebanyak 48 saman melibatkan pelbagai kesalahan dikeluarkan polis Pulau Pinang menerusi operasi sekitar Lebuh raya Tun Dr Lim Chong Eu, pagi tadi.  Ia melibatkan pemeriksaan terhadap 23 motosikal dan dari jumlah itu, sembilan buah darinya turut disita.  Ketua Polis Daerah Timur Laut, Asisten Komisioner Soffian Santong berkata, operasi itu dilakukan susulan maklumat kemasukan jumlah kenderaan termasuk motosikal yang banyak di daerah ini sejak lewat malam tadi.

(Ketua Polis Daerah Timur Laut, Asisten Komisioner Soffian Santong)

Kesemua mereka ditahan dalam pemeriksaan yang dilakukan di sebuah stesen minyak berhampiran lebuh raya itu.  " Sembilan buah dari 23 motosikal ini disita atas kesalahan empat melakukan ubah suai terhadap eksoz. Lima dikesan tiada lesen, bagi kesalahan lain kita keluarkan saman 13, tidak mengikut spesifikasi nombor pendaftaran, melakukan penukaran aksesori tiada cermin sisi, dan cukai jalan tamat tempoh ada satu. Manakala tiada pelekat P ada tiga dan tidak menggangtungkan L ada satu kesalahan," katanya ketika sidang media di Ibu Pejabat Polis Daerah Timur Laut di sini. Bagaimanapun, pihaknya mendapati tiada unsur atau aktiviti rempit dan lumba haram dirancang.  Berdasarkan siasatan, kesemua penunggang motosikal berusia 16 hingga 25 tahun itu datang ke negeri ini bagi menghabiskan cuti hujung minggu.


Pembinaan rumah generasi kedua Felda di Perak, polisi baharu perlu diwujudkan

IPOH, 28 Ogos - Satu pertemuan bersama Jabatan Ketua Pengarah Tanah dan Galian (JKPTG) akan diadakan bagi membincangkan Akta Penempatan Berkelompok (GSA) 1967 yang perlu disemak semula untuk pembinaan rumah generasi kedua Felda di Perak.Menteri Besar Perak, Datuk Seri Saarani Mohamad berkata satu polisi baharu perlu diwujudkan melibatkan kerjasama dan persefahaman antara kerajaan negeri, Felda dan JKPTG bagi menyelesaikan isu tersebut.

"Kita kena selesaikan GSA ini, kena batalkan GSA, lepas batalkan GSA kena dirungkaikan geran berangkai itu antara tapak rumah dengan kebun, perbincangan tadi supaya dibenarkan anak-anak membina rumah sebenarnya. "Tanah tapak rumah itu mencukupi untuk bina satu, dua buah lagi kerana ada peraturan dalam GSA itu tidak membenarkannya maka kita kena rungkai itu dahulu," katanya kepada pemberita pada Program Mesra Bersama Peneroka Felda Negeri Perak, di sini.Jelas Saarani, antara punca permasalahan isu tersebut kerana semua kawasan Felda adalah di bawah GSA yang mempunyai geran berangkai antara tapak rumah dan kebun.


Putu Mayam Jalur Gemilang, tarikan sebuah pasar tani di Bangi

(Putu Mayam yang dibentuk menjadi Jalur Gemilang)

BANGI, 28 Ogos- Sebanyak 800 keping Putu Mayam dibentuk menjadi Jalur Gemilang menjadi tarikan Pasar Tani Laman Niaga Komuniti Bandar Baru Bangi, Selangor.Selain mempromosi pasar tani, inisiatif turut dilaksana FAMA dengan kerjasama Nasionalfm bagi menyemarakkan lagi sambutan Bulan Kebangsaan tahun ini.Pengurus Nasionalfm, Salbiah Mohd Sharif berkata, program tersebut dapat mengeratkan hubungan antara stesen dengan pendengar menerusi semangat kemerdekaan.

"Kita mengharapkan semangat ini semakin meningkat naik dalam kalangan generasi muda dan juga yang tua menyebarkan semangat kepada generasi muda sebab dengan pertandingan dengan menyanyikan lagu patriotisme beramai ramai ini membuatkankan kita semua sangat berbangga menjadi anak Malaysia", katanya. Timbalan Ketua Pengarah Operasi FAMA, Abdul Rashid Bahri mahu kerjasama strategik berkenaan diteruskan dari semasa ke semasa."Julung kalinya pihak FAMA bersama Nasional fm untuk bersama-sama memeriahkan kemrdekaan dan juga untuk mempromosikn pasar tani kita dan saya berharap kerjasama strategik ini akan diteruskan untuk masa hadapan secara situasi menang-menang", katanya.Sempena Bulan kebangsaan, potongan harga sehingga 20 peratus turut ditawar pengunjung pasar tani.


Penduduk Kedah dipelawa meriahkan sambutan Hari Kebangsaan

ALOR SETAR, 28 Ogos - Lebih 15,000 pengunjung dijangka membanjiri Dataran Medan Bandar Alor Setar bagi menyaksikan perbarisan dan perarakan Hari Kebangsaan Peringkat Negeri Kedah pada 31 Ogos ini. Perarakan kenderaan daripada Angkatan Tentera Malaysia (ATM) dan Polis Diraja Malaysia (PDRM) serta persembahan hiburan, antara aktiviti menarik yang menanti para pengunjung. Pengerusi Jawatankuasa Kerja Istiadat Perbarisan dan Perarakan Sempena Hari Kebangsaan Tahun 2022 Peringkat Negeri Kedah, Datuk Dr Mohd Hayati Othman berkata sebanyak 115 kontinjen daripada pelbagai jabatan dan agensi kerajaan, pihak berkuasa tempatan, badan berkanun, swasta, institusi pengajian tinggi, dan sekolah akan menyertai perbarisan dan perarakan tersebut. Acara perarakan dan perbarisan akan bermula seawal pukul 7 pagi dan diserikan dengan keberangkatan Sultan Kedah, Al-Aminul Karim Sultan Sallehuddin Ibni Almarhum Sultan Badlishah.

(Dr Mohd Hayati bercakap kepada RTM selepasmenjadi tetamusegmen “Hello YB” bersama DJ Sue di stesen Radio KEDAHfm)

"Dan apa yang menariknya adalah pasukan-pasukan beruniform seperti Polis, ATM, Jabatan Bomna dan Penyelamat dan Agensi Penguatkuasaan Maritim Malaysia (APMM) bukan sahaja bersama-sama dengan tenaga kerja mereka tetapi juga kenderaan yang akan bersama-sama dengan kita dalam perarakan tersebut.

"Jadi saya menyeru agar orang ramai datang pada hari tersebut untuk melihat aset-aset ATM, polis, APMM dan sebagainya," kata Dr Mohd Hayati di sini. Hadir sama, Pengarah Penyiaran Negeri Kedah, Sharimah Abu Bakar. Sempena perarakan dan perbarisan tersebut, beberapa jalan utama akan itutup selama dua hari iaitu pada Isnin dan Rabu ini bermula pukul 7 pagi hingga 1 tengah hari.Penutupan jalan bermula dari simpang Bunga Tanjung hingga ke simpang Tambang Badak dan kenderaan akan dilencongkan ke laluan lain.


Lebih 400,000 pokok bunga ceriakan festival Floria Diraja Putrajaya bermula esok

PUTRAJAYA, 28 Ogos - Sebanyak 10,000 pokok orkid berserta lebih 400,000 pokok bunga pelbagai spesies dan kultivar bakal menjadi tarikan pengunjung ke Pesta Bunga dan Taman Floria Diraja Putrajaya 2022 bermula esok.Presiden Perbadanan Putrajaya, Datuk Fadlun Mak Ujud berkata berlangsung di Anjung Floria dengan tema, Hebat Floria, Bunga Orkid dipilih sebagai bunga tema untuk festival kali ini.

"Kita juga ada pertunjukkan lampu taman sepanjang tujuh hari berlangsung, itu kelainan untuk tahun ni."Pada siangnya kita dapat melihat kecantikan bunga pada waktu siang dan malamnya kecantikan bunga-bunga dihiasi dengan lampu-lampu taman," katanya.Tambah Fadlun, antara tarikan utama festival tahun ini 'sky walk' yang menjadi laluan utama ke Floria, Gemerlapan Floria, Taman 'Glow in the Dark', Floral Pavillion dan pertunjukkan orkid VIP.


RM965,000 peruntukan baik pulih dan bina baharu rumah nelayan di Melaka

JASIN, 28 Ogos - Sebanyak RM965,000 disalurkan kerajaan menerusi Lembaga Kemajuan Ikan Malaysia (LKIM) di bawah Projek Khas Perumahan Nelayan (PKPN) bagi bantuan baik pulih dan bina baharu rumah nelayan di Melaka tahun ini.Timbalan Menteri Pertanian dan Industri Makanan (MAFI) I, Datuk Seri Ahmad Hamzah berkata peruntukan itu meliputi 57 buah rumah dibaik pulih dan lima lagi rumah dibina baharu yang telah siap sepenuhnya."PKPN ini merupakan bantuan diberikan kepada nelayan berpendapatan rendah dan dalam memastikan nelayan serta keluarga terlibat dapat menikmati kualiti hidup lebih baik dan selesa."Kos maksimum adalah RM13,000 bagi setiap komponen baik pulih rumah nelayan dan RM56,000 bagi komponen bina baharu rumah nelayan dengan pelaksanaan dilakukan secara gotong-royong melibatkan golongan sasar dan secara lantikan kontraktor," katanya kepada pemberita di Jeti Nelayan Kuala Sebatu di sini.Hadir sama Ketua Pengarah LKIM Yusoff Othman dan Pengarah LKIM negeri Adib Syazwan Mohamad Hassan.

(Ahmad sampaikan bantuan satu unit ‘winch')

Pada majlis itu Ahmad turut menyampaikan bantuan satu unit ‘winch' membabitkan peruntukan RM50,000 untuk kegunaan komuniti nelayan Sebatu dan satu enjin sangkut melibatkan peruntukan RM10,000.Terdahulu Ahmad turut menyempurnakan penyerahan empat bantuan baik pulih dan bina baharu rumah nelayan di Kampung Seri Minyak, Pulai, Kampung Tersusun Sungai Rambai dan Sebatu. - BERNAMA


Kesedaran kefahaman agama ditingkatkan dalam kalangan pempengaruh media sosial

BACHOK, 28 Ogos - Kerjasama kerajaan dengan pempengaruh media sosial sentiasa diadakan dalam usaha meningkatkan kesedaran signifikan kepada kefahaman agama dalam kalangan masyarakat.  Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata kerjasama menerusi Jabatan Kemajuan Islam Malaysia (JAKIM) itu melibatkan perbincangan dan perancangan untuk menghasilkan kandungan berkaitan agama khususnya ajaran Islam.

(Marzuk bercakap kepada pemberita selepas Majlis Penyampaian Replika Kunci Van Jenazah danSumbangan Musaadah Bencana di Masjid Ar-Rahman, Kampung Repek, di sini)

"Perlu fahami dengan kesedaran yang holistik kepada masyarakat supaya tidak menjadikan kandungan-kandungan agama dipermainkan di media-media sosial sama ada untuk kepentingan, untuk provokasi. Yang paling penting sebarlah perkara agama yang baik yang sahih untuk pastinya bukan sahaja kita mendapat manfaat di dunia tetapi kita juga dapat ganjaran pahala," kata Marzuk di sini.Terdahulu, beliau turut menyampaikan sumbangan Majlis Agama Islam Wilayah Persekutuan (MAIWP) melalui Yayasan Taqwa Wialyah, RM54,100 kepada mangsa ribut di Parlimen Bachok. Mengulas lanjut, Marzuk menyeru agar rakyat lebih bertanggungjawab dan menghormati Islam sebagai agama Persekutuan dalam pembikinan kandungan di platform media sosial. Kerajaan sentiasa tegas dan sebarang perlakuan yang menghina agama tidak akan terlepas daripada tindakan pihak berkuasa.


Akademi Sains diminta laksana kaji selidik, lepasan SPM, STPM tidak mahu sambung pelajaran - Adham

KOTA TINGGI, 28 Ogos - Jumlah pelajar lepasan Sijil Pelajaran Malaysia (SPM) dan Sijil Tinggi Persekolahan Malaysia (SPTM) yang tidak mahu menyambung pelajaran boleh merencatkan hasrat Malaysia negara berteknologi tinggi menjelang 2030.Sehubungan itu, Kementerian Sains, Teknologi dan Inovasi (MOSTI) meminta Akademi Sains Negara melaksanakan kaji selidik bagi mendapatkan data tepat seterusnya mengesahkan perkara dimaklumkan Jabatan Perangkaan itu.Menteri MOSTI, Datuk Seri Dr Adham Baba berkata, hasil kaji selidik akan dibentang kepada Kerajaan untuk tindakan susulan.

“Kerana kalau angka 70 peratus tidak minat sambung belajar ianya satu kerugian kepada negara, jadi langkah selanjutnya perlu kita laksanakan supaya perkara ini tidak menjadi bebanan awal untuk kita lahirkan generasi berteknologi tinggi, minat sains dan inovas,” katanya kepada pemberita selepas merasmikan Karnival Sains, Teknologi, Kejuruteraan dan Matematik (STEM) Merdeka Minggu Sains Negara Keluarga Malaysia 2022, di sini.Sementara itu, lebih 1.67 juta penyertaan Minggu Sains Negara Keluarga Malaysia 2022 direkodkan di seluruh negara, melibatkan sekolah rendah, sekolah menengah, institusi pengajian tinggi dan individu yang sedang membuat penyelidikan.Jumlah itu melebihi sasaran asal, iaitu 1.5 juta penyertaan sehingga Oktober.Sejak dilancarkan 1 April lalu, 175 program berkaitan telah dianjurkan.


Persiapan sambutan Hari Kebangsaan rancak

KUALA LUMPUR, 28 Ogos- Persiapan sambutan Hari Kebangsaan semakin rancak.Ketua Setiausaha Kementerian Komunikasi dan Multimedia, Datuk Seri Mohammad Mentek berpuas hati dengan komitmen dan semangat ditunjukkan semua kontinjen sepanjang hari kedua raptai Hari Kebangsaan 2022.Jelas beliau, banyak penambahbaikkan telah dibuat selain jumlah penyertaan turut bertambah berbanding semalam.

(Ketua Setiausaha Kementerian Komunikasi dan Multimedia, Datuk Seri Mohammad Mentek)

"Untuk persembahan hari ni, saya amat berpuas hati dengan komitmen yang telah ditunjukkan oleh semua kontinjen yang terlibat dengan semangat yang tinggi dan kita lihat mereka lebih bersungguh-sungguh hari ini berbanding semalam. "Kita lihat ada banyak penambahbaikan hari ini berbanding semalam. Segala kelemahan yang kita lihat semalam telah kita baiki hari ini dan jumlah penyertaan juga bertambah. Kalau kita lihat semalam ada beberapa buah kontinjen yang tidak ramai, kita lihat hari ini lebih ramai daripada semalam"."Jadi, semangat yang ada pada setiap kontinjen khususnya pelajar-pelajar sekolah kita pada hari ni lebih baik daripada semalam", katanya.Beliau berharap Keluarga Malaysia yang tinggal di sekitar Lembah Klang akan turun beramai-ramai di Dataran Merdeka bagi memeriahkan sambutan Hari Kebangsaan.Selain pelbagai pengisian menarik sempena sambutan itu, program ini juga dapat menghiburkan penonton bukan sahaja di Dataran Merdeka tetapi juga yang menonton di rumah.


Pelaksanaan projek rintis BMTKM hadapi beberapa cabaran

KOTA BHARU, 28 Ogos- Projek rintis Program Basmi Miskin Tegar Keluarga Malaysia (BMTKM) fasa pertama Jun lalu berdepan beberapa cabaran sebelum pelaksanaanya lancar.Antara cabaran yang telah dikenal pasti termasuk kesesuaian program untuk dilakukan oleh kumpulan sasar iaitu golongan miskin tegar bagi meningkatkan taraf hidup mereka.Menteri di Jabatan Perdana Menteri (Ekonomi), Datuk Seri Mustapa Mohamed berkata, cabaran lain yang dihadapi adalah melibatkan status ketua isi rumah (KIR) miskin tegar yang dinamik, pemilihan aktiviti ekonomi yang kurang sesuai, model pelaksanaan projek yang kurang mampan serta penyertaan rakan strategik yang masih rendah. Beliau berkata pelaksanaan projek rintis BMTKM bagi fasa pertama telah melibatkan 80 lokaliti rintis di seluruh negara dengan membabitkan kira-kira 2,500 KIR bermula Jun lepas.

(Menteri di Jabatan Perdana Menteri (Ekonomi), Datuk Seri Mustapa Mohamed)

"Jadi hari ini kita bincang dengan kerajaan negeri, alhamdulillah kita telah dapat kaedah untuk selesaikan masalah beberapa isu yang di hadapi sebelum ini", katanya pada sidang media, di sini hari ini."Kita akan dapat selesaikan, kita akan pantau dari segi setiap bulan pendapatan sama ada meningkat atau tidak dan kesemuanya ini yang bantu kita ialah pihak ECERDC la dan ECERDC membantu di Kelantan, Terengganu, Pahang dan sebahagian daripada Johor.Mengulas lanjut, Datuk Seri Mustapa berkata, fasa kedua BMTKM dijangka bermula pertengahan September 2022 di 100 lokaliti lagi dengan pembabitan seramai 5,000 KIR miskin tegar, manakala fasa tiga pula akan dilancarkan Disember tahun ini.“Berdasarkan Bank Data Kemiskinan Nasional (eKasih) sehingga 15 Ogos lalu, Kelantan telah merekodkan kadar kemiskinan tegar ketiga tertinggi di Malaysia iaitu seramai 15,455 KIR daripada sejumlah 134,853 KIR di seluruh negara", katanya.


Elaun Pembantu Pendidikan Masyarakat KEMAS naik kepada RM800 sebulan

SERDANG, 28 Ogos - Kerajaan bersetuju menaikkan kadar elaun Pembantu Pendidikan Masyarakat (PPM) Jabatan Kemajuan Masyarakat (KEMAS) kepada RM800 sebulan berbanding RM500 sebelum ini.Perdana Menteri, Datuk Seri Ismail Sabri Yaakob berkata kenaikan elaun itu membabitkan seramai 9,439 PPM.

"Kerajaan juga bersetuju menaikkan kadar bantuan sara hidup ahli Persatuan Bekas Anggota KEMAS (PBKAM) daripada RM300 kepada RM500," katanya ketika berucap pada Majlis Perasmian Perhimpunan Perdana Sempena Sambutan 60 Tahun Jabatan Kemajuan Masyarakat di Taman Ekspo Pertanian Malaysia (MAEPS), di sini.Tambah Ismail, bagi program digitalisasi di 800 Tabika KEMAS seluruh negara pula, kerajaan turut bersetuju memberi peruntukan sebanyak RM8 juta.

Sementara itu, Datuk Seri Ismail Sabri berkata kerajaan turut bersetuju mengurangkan tempoh kelayakan pegawai kontrak perkhidmatan Jabatan Kemajuan Masyarakat (KEMAS) ke lantikan tetap kepada 10 tahun berbanding 15 tahun sebelum ini.Katanya, kerajaan bersetuju untuk melonggarkan syarat pelantikan tetap tersebut."Berbagai syarat telah ditetapkan jadi kita perlu kurangkan, cadangan YB Menteri kurangkan syarat."Salah satu syaratnya dulu lantikan perkhidmatan pada atau sebelum 11 Oktober 2020 yang sebelum ini hanya diluluskan kepada pegawai lantikan kontrak sebelum atau pada 23 Oktober 2015, KPPA ini permohonan yang saya sokong jadi ambillah tindakan segera," katanya.


Malaysia-Thailand, percepat pelaksanaan projek infrastruktur di sempadan

BANGKOK, 28 Ogos - Malaysia dan Thailand bersetuju menggerakkan usaha ke arah mempercepatkan pelaksanaan projek-projek infratruktur khususnya di sempadan.Menteri Kanan Kerja Raya, Datuk Seri Fadillah Yusof berkata ia sebagai langkah memastikan aktiviti perdagangan dan hubungan antara rakyat kedua-dua buah negara dapat dipertingkatkan untuk kesejahteraan bersama.Tambahnya, Malaysia dan Thailand melihat kepentingan untuk memastikan projek-projek infrastruktur di sempadan diberi perhatian serius.

"Projek-projek itu termasuk pembinaan Jambatan Rantau Panjang–Sungai Golok, Jambatan Pengkalan Kubor–Tak Bai dan jajaran jalan menghubungkan Kompleks Imigresen, Kastam, Kuarantin dan Keselamatan (ICQS) Bukit Kayu Hitam dan Kompleks Kastam, Imigresen dan Kuarantin (CIQ) Sadao baharu di Songkhla," katanya.Datuk Seri Fadillah yang dalam lawatan kerja ke Bangkok telah mengadakan pertemuan dengan Timbalan Perdana Menteri, Prawit Wongsuwan pada Jumaat.Terdahulu beliau turut bertemu Menteri Pengangkutan Saksayam Chidchob.Rundingan antara Malaysia dan Thailand bagi projek-projek ini telah tertangguh disebabkan pandemik COVID-19.Lawatan bertujuan untuk berbincang usaha untuk meningkatkan lagi kerjasama antara Malaysia dan Thailand berhubung pelaksanaan projek-projek infrastruktur yang melibatkan kedua-dua buah negara.


Mesyuarat MKT UMNO bincang solidariti parti hadapi PRU ke-15

(Sebahagian Ahli Majlis Tertinggi UMNO ketika keluar dari Menara Dato’ Onn selepas UMNO mengadakan mesyuarat Majlis Kerja Tertinggi malam tadi)

KUALA LUMPUR, 28 Ogos - Mesyuarat Majlis Kerja Tertinggi (MKT) UMNO yang berlangsung malam tadi membincangkan tentang solidariti parti bagi menghadapi Pilihan Raya Umum ke-15. Perkara tersebut dimaklumkan ahli MKT UMNO yang juga Ahli Parlimen Kinabatangan, Datuk Seri Bung Moktar Radin.Sementara itu, Setiausaha Agung UMNO Datuk Seri Ahmad Maslan menerusi hantaran di laman Twitter berkata; tiada kenyataan media dikeluarkan selepas mesyuarat MKT, namun ia mungkin dikeluarkan hari ini.

(Ketua UMNO Bahagian Padang Besar yang juga Timbalan Menteri Komunikasi dan Multimedia, Datuk Zahidi Zainul Abidin ketika keluar dari Menara Dato’ Onn selepas UMNO mengadakan mesyuarat Majlis Kerja Tertinggi)

Mesyuarat berkenaan dipengerusikan Presiden UMNO, Datuk Seri Dr Ahmad Zahid Hamidi dan dihadiri Perdana Menteri yang juga Naib Presiden UMNO, Datuk Seri Ismail Sabri Yaakob.Mesyuarat MKT UMNO bermula pada pukul 9 malam dan berakhir sekitar pukul 11.15 malam.


Selangor FM anjur Konsert Prelude Aspirasi Merdeka

(Penerbit Program, Nor’ain Muftaharrudin ditemu bual Berita RTM selepas Konsert Prelude Aspirasi Merdeka Selangor FM 2022)

SERI KEMBANGAN, 28 Ogos - Bagi menyemarakkan sambutan Hari Kebangsaan, Selangor FM mengadakan Konsert Prelude Aspirasi Merdeka Selangor FM 2022 di Hype Uptown Night Bazar, The Mines, Seri Kembangan, malam tadi.Menurut Penerbit Program, Nor’ain Muftaharrudin, konsert itu dilaksanakan dalam usaha stesen radio RTM menyemarakkan rasa cinta kepada negara dan mewujudkan semangat patriotisme dalam kalangan masyarakat."Pastinya untuk kita menaikkan semangat patriotik kepada semua warga Malaysia kerana kita perlu berbangga dengan negara kita kerana kita hidup dalam keadaan yang cukup bahagia dan makmur, jadi yang paling penting memang itulah matlamat utama Selangor FM menganjurkan Konsert Prelude Aspirasi Merdeka Selangor FM," kata beliau ketika ditemui selepas konsert tersebut.

(Konsert Prelude Aspirasi Merdeka Selangor FM 2022 diadakan di Hype Uptown Night Bazar, The Mines, Seri Kembangan, malam tadi)

Selain itu, konsert ini juga dilaksanakan sebagai penghargaan kepada pendengar setia Selangor FM yang sentiasa memberi sokongan selama ini.Keistimewaan konsert pada kali ini adalah penglibatan penglipur lara yang menceritakan mengenai sejarah kemerdekaan dan badan beruniform iaitu Polis Diraja Malaysia yang mengiringi lagu berkaitan kemerdekaan.Antara artis terlibat adalah Man Bai, Nizam Laksamana, Rahmat Mega, Shafie Rio, Sissy Iman dan Wany Hasrita.Hadir sama Timbalan Pengarah Jabatan Penyiaran Selangor, Mohd Zamani Ibrahim.